text:
Katoliko
E sinku defektonan di Hesus
Promé defekto: Hesus no tin bon memoria
Riba krus, durante su agonia, Hesus a skucha bos di e ladron na su man drechi: « Hesus, kòrda riba mi, ora Bo drenta den bo reino.». Si tabata ami, lo mi a kontest’é: «Lo mi no lubidá bo, pero mester drecha bo krímennan, al ménos, ku 20 aña di purgatorio». Sin embargo Hesus ta kontest’é: « Mi ta sigurá bo: Awe mes lo bo ta huntu ku Mi den paraiso». E ta lubidá tur e pikánan di e hòmber ei.
E parabel di e yu pèrdí ta konta nos ku esaki, E ta bai bèk serka mi tata, i ta bis’é: « Tata, mi a peka kontra Dios i kontra bo. Mi no ta digno mas di ta bo yu; trata mi manera un di bo trahadónan». Pero ora e tata a mir’é ta yega djaleu, ya el a lubidá tur kos; E tata a kore bai serka dje, bras’é i sunch’e i no ta laga tempu pa pronunsiá su diskurso, i ta bisa e kriánan ku ta asombrá: «Hasi lihé, trese e mantel di mas bunita i bistiéle, pone un renchi na su dede i sapatu na su pia. Buska e bisé gòrdá, mat’é i laga nos kome i selebrá. Pasobra e yu di mi akí tabata morto i awor e ta bibu atrobe; e tabata pèrdí i awor a hañ’é bèk!”».
Hesus no tin un memoria manera esun di mi; no únikamente e ta pordoná i ta pordoná tur hende, sino ku inkluso e ta lubidá ku El a pordoná.
Di dos defekto: Hesus no sa di matemátika
Si Hesus lo mester a hasi un eksamen di matemátika, kisas nan lo a suspend’É.
E parabel di e karné pèrdí ta demostrá esaki. Un hòmber tabatin shen karné. Un di nan ta pèrdè i e, mesora ta bai busk’é i ta laga e otro nobenta i nuebe atras den mondi. Ora e hañ’é , e ta pon’é kontentu riba su skouder.
Pa Hesus, un ta meskos ku nobentinuebe i kisas inkluso mas! Ken lo aseptá esaki? Ora ta trata di salba un karné pèrdí, Hesus no ta lag’é ser desanimá pa ningun riesgo, pa ningun esfuerso.
Di tres defekto: Hesus no sa di lógika
Un muhé ku tin dies moneda ta pèrdè un. E ora ei e ta sende e lampi pa busk’é. Ora ku el a hañ’é, e ta yama su bisiñanan i ta bisa nan: « Kompartí mi legria: mi a haña e moneda ku mi a pèrdè».
Ta realmente ílogiko molestiá su amigunan únikamente pa un moneda? I despues hasi un fiesta pa selebrá e enkuentro! I ademas, ora di invitá su amigunan e ta gasta mas ku un moneda! Ni dies moneda lo ta sufisiente pa kubri e gastunan…
Hesus, komo konklushon di e parabel aki, a desvelá e lógika straño aki di su kurason: « Mi ta bisa boso: asina tambe e angelnan di Dios lo tin goso, ora ún pekadó kombertí».
Di kuater defekto: Hesus ta un aventurero
Esun responsabel pa publisidat di un kompania òf esun ku ta presentá komo kandidato pa elekshonnan ta prepará un programa detayá, ku hopi promesa.
Nada manera Hesus. Su propaganda, si bo huzg’É ku wowonan humano, ta destiná na frakaso. E ta primintí esun ku ta siguiÉ prosesonan i persekushonnan. Su disípulonan, ku a laga tur kos pe, E no ta sigurá nan ni kuminda ni alohamentu, sino únikamente E ta kompartí su mes moda di bida ku nan.
E ta kontestá un doktor di lei ku tabatin deseo di uni su mes nan esnan di djE: « Zoro tin kueba i para tin nèshi, ma e Yu di hende no tin niun kaminda pa E sosegá su kabes».
E pasashi evangéliko di e bienaventuransanan, berdadero «potrèt » di Hesus, aventurero di e amor di Tata i di e rumannan, ta di prinsipio te fin un paradòks, maske nos ta kustumbrá na skuch’é: «Felis boso ku ta pober di spiritu…, felis boso ku ta yora aworakí…, felis boso ku ta pèrsiguí pa hustisia…, Felis boso ta ora hende zundra boso, persiguí boso i gaña tur sorto di kos malu riba boso pa mi motibu. Alegrá boso i keda kontentu; den shelu tin un rekompensa grandi pa boso».
Pero e disípulonan tabata konfia den e aventurero ei. Durante dos mil aña te na fin di mundu e grupo di esnan ku a sigui Hesus no a agotá. Djis mira e santunan di tur tempu.
Hopi di nan ta forma parti di e bendita asosiashon di aventureronan. Sin direkshon, sin telefòn, sin faks, sin e-mail, sin whatsapp…!
Di sinku defekto: Hesus no ta komprendé ni di finansa ni di ekonomia
Laga nos kòrda e parabel di e trahadónan di e hòfi di wendrùif : «Reino di shelu ta manera e kaso di un doño di kas, ku a sali mainta trempan bai buska hende pa traha den su hòfi di wendrùif.. Band’i nueb’or di mainta, El a bolbe Sali Diesdos or i tres or e doño a hasi meskos. Band’i sink’or i a manda nan bai traha den su kunuku di wendrùif». Ora anochi a sera el a paga un moneda di plata na kada un kuminsando ku esnan ku a bini delaster i terminá ku esnan ku a bini promé.
Si Hesus a ser nombrá atministrador di un komunidat òf direktor di empresa, e institushonnan aki lo a kibra i lo a bai bankarota: kon ta posibel paga un persona ku ta kuminsá traha 5 or di atardi mesun salario ku esun ku ta traha for di mainta trempan? Ta trata di un kibokashon òf Hesus a hasi mal trabou den “atministrashon finnsiero”? No! E ta hasié pa malu, pasobra – E ta splika-: «Akaso mi no tin derechi di hasi loke mi ta haña ta bon, ku mi mes plaka? Òf ta yalurs bo ta pasobra mi ta hasi bon?».
Pero laga nos puntra nos mes: dikon Hesus tin e defektonan akí?
Pasobra E ta Amor!. Amor outéntiko no ta rasoná, no ta midi, no ta lanta barera, no ta kalkulá, no ta kòrda ofensanan i no ta pone kondishonnan.
Tumá di e ehersisionan spiritual di monseñor Van Thuan.
Katoliko
Papa Francisco: Futuro saserdotenan mester ser evaluá integralmente
Papa Francisco a bisa djabièrnè ku ora un persona ta konsiderá e vokashon saserdotal, ta nesesario evalu’é integralmente pa por tin saserdotenan ku ta kapas pa komuniká e bondat di Dios.
Asina e Tata Santu a indiká dn e Palasio Apostóliko di Vatikano, den e oudiensia konsedé na e formadornan di e Seminario Arzobispado de Milán (Italia), na okashon di e di 150 aniversario di e revista “La Scuola Cattolica” (E Skol Katóliko).
“Ora ta diserní si un persona por inisiá òf konsiderá un rekorido vokashonal, ta nesesario investig’é i evalu’é di moda integral”, Papa Francisco a splika den su diskurso djabièrnè 17 di yüni.
Den e sentido akí, el a kontinuá, “mester tene kuenta ku nan moda di biba afektonan, relashonnan, espasionan, ròlnan, responsabilidatnan, asina manera debilidatnan, temornan i desekilibrionan”.
“Henter e trayekto mester aktivá prosesonan ku ta buska na forma saserdotenan i esnan konsagrá madurá, ekspertonan den humanidat i serkania, i no funshonarionan di lo santu”, Papa Francisco a enfatisá.
Pa esaki, e Tata Santu a resaltá, “superiornan i formadornan di e seminario, esnan ku ta kompañá nan i e personanan den formashon ta yamá na krese diariamente na e plenitut di Kristu p’asina ku, atraves di e testimonio di kada un, e karidat di Kristu ta manifestá su mes mas klaramente”.
Papa Francisco tambe a bisa e formadornan ku “e seminaristanan i hóbennan den formashon mester por siña mas di boso bida ku di boso palabranan, nan mester por siña e bondat di boso obedensia, e trabou di boso dedikashon, e generosidat ku esnan pober di boso sobriedat i disponibilidat, paternidat di boso afekto kasto i no posesivo”.
“Nos ta konsagrá pa sirbi e Pueblo di Dios, pa atendé ku e heridanan di tur hende, kuminsando ku esnan mas pober”, Papa a enfatisá.
Mundu, Papa Francisco a kontinuá, “mester di saserdotenan kapas pa komuniká e bondat di Señor na esun ku ta eksperimentá piká i frakaso, saserdotenan eksperto den humanidat, pastornan dispuesto na kompartí alegria i sufrimentu di e rumannan, hòmbernan ku sa na skucha e gritu di esnan ku ta sufri”.
Renobashon i kuido di vokashonnan
E Tata Santu tambe a dediká un momento di su reflekshon na renobashon di vokashonnan saserdotal.
“Renobashon i futuro di vokashonnan ta posibel únikamente si tin saserdotenan, diákononan, esnan konsagrá i laikonan bon formá”, Papa Francisco a enfatisá.
“Kada vokashon partikular ta nase, krese i ta desaroyá su mes den kurason di Iglesia, i esnan ‘yamá’ no ta manera padestul ku ta aparesé diripiente. E mannan di Señor, ku ta duna forma na e ‘barinan di klei’, ta operá atraves di e kuido ku pasenshi di formadornan i kompañantenan.
Na nan, Papa Francisco a sigurá, “ta konfia e servisio delikado, eksperto i kompetente pa kuida e nasementu, e kompañamentu i disernimentu di vokashonnan, den un proseso ku ta rekerí hopi bondat i konfiansa”.
Servisio di teologia
E Tata Santu tambe a papia di e importansia di teologia i di e nesesidat pa por tin personanan kapas pa splika esaki na e mundu di awe.
E komunidat “mester di trabou di esnan ku ta buska na interpretá fe, tradusié i bolbe tradusié, pa hasié komprensibel, pa eksponé ku palabranan nobo: un trabou ku lo mester bolbe hasié di nobo ku kada generashon”.
Ta pesei, “Iglesia ta enkurashá i ta sostené e esfuerso aki, e difikultat pa bolbe definí kontenido di e fe den kada époka, den e dinamismo di e tradishon”.
Den e sentido akí, Papa Francisco a kontinuá, “e lenguahe teológiko semper mester ta bibu, dinámiko, e no por hasi otro ku evolushoná i preokupá su mes pa hasi su mes komprendibel”.
Papa ademas a mustra riba e papel iluminador di teologia den e mundu aktual kaminda a pèrdè sentido di kosnan.
“Un di e problemanan mas grandi di nos tempu ta en efekto e pèrdida di sentido. Teologia, awe mas ku nunka, tin e gran responsabilidat pa stimulá i orientá e búskeda, pa iluminá e kaminda”.
Katoliko
Historia di dia di Tata
Irónikamente, kreashon di dia di Tata, finalmente, a keda inspirá de un predikashi riba dia di mama. Na 1909, Sonora Smart Dodd de Spokane, Washington, a skucha un predikashi i a duna kuenta di ku su tata a meresé homenahe similar. E tabata Henry Jackson Smart, kunukero i veterano di guera sivil, kende a kria Sonora i su sinku yunan chikí despues di ku su esposa lo a muri dor di komplikashonnan durante nasementu di su di seis yu.
Sonora tabata ke un dia spesial pa su tata lo a sa kantu e tabata apresiá su amor i apnegashon, asina manera e sakrifisionan ku el a realisá komo tata soltero. Dia 19 di yüni 1910, riba dia di kumpleaño di Henry, Sonora a festehá e dia di Tata pa di promé bia na Spokane. Na 1924, Presidente Calvin Coolidge a apoyá públikamente e dia Nashonal di Tata. Finalmente, na 1966, Presidente Lyndon Johnson a firma un resolushon pa kombertí Dia di Tata den dia festivo nashonal. Seis aña mas lat, presidente Richard Nixon ta kombertié den lei permanente pa festehá dia di Tata riba e di tres djadumingu di yüni.
Sin embargo, e selebrashon akí ta varia di fecha den diferente pais di mundu. Algun ta konservá e di tres djadumingu di yüni, manera ta mayoria di e paisnan latinoamerikano, miéntras ku otronan ta preferá hasié dia 19 di mart, dia di San Hosé, manera ta e ehèmpel di Bolivia, Spaña i Honduras
Katoliko
Di Shete Djadumingu di Pasku di Resurekshon
Promé Lektura : Hechonan di apòstelnan 7, 55-60
Salmo : Salmo 97, 1-2. 6-7. 9
Di dos Lektura : Revelashon 22, 12-14. 16-17. 20
Evangelio : Huan 17, 20-26
E evangelio di awe ta ofresé nos un bunita okashon pa meditá den unidat. E ta bin ta ripití den e último añanan akí ku mundu ke logra integrashon kada be mas grandi entre pueblo i individuonan.Pa medio di FE nos sa ku moveshon di historia ta bai kondusiendo nos na realisashon di e soño asina largu sperá, e union den un solo famia. Nos tur ta anhelá un edat den kua no tin divishon i ku riba tera ta kuminsá un era di pas i di hermandat. Kristu den e ora mas solèm di su bida a resa pa unidat di hende: “Pa tur hende sea un.”
Uni hende ku otro i ku Dios ta e ideal i trabou di Iglesia. Pa e ideal akí si ta bal la pena inbertí tur nos energia. Pero promé laga nos mes un pregunta: Kiko ta unidat? Biba den unidat no ta nifiká pensa igual, sinti mesun kos, ku ta uni tur ser humano den un uniformidat laf i steril. Dos esposo sa ku ta uní no ta nifiká ku kada un mester pèrdè su personalidat. Unidat no ke men renunsiá na nos manera di pensa. Tampoko e ta nifiká semper keda ketu o keda sin defendé konvikshonnan propio.. Kiko e ora ei ta unidat ? Lo splik’é ku un frase hopi ripití, pero berdadero. Unidat ta e armonia kreá di diversidatnan. San Pablo ta splika e konsepto akí ku e imágen di e kurpa humano. “Ta un hecho ku e kurpa, siendo un, tin hopi parti , pero e partinan maske ku nan ta hopi, ta forma entre tur un solo kurpa”. Nos kurpa ta papiando ku nos di un maravioso unidat konstruí a base di diversidat. Ta logra e armonia akí pasobra tur parti di e kurpa ta traha, ta move, ta aktua den funshon di e konhunto.
Sosiedat ta konsistí di un variedat riku di hende. Tin múltiple rasa, lenga i kultura. Kada un ta poseé su propio rikesa.
Pa biba den unidat laga nos kuminsá na aseptá e diversidat ku ta eksistí den mundu. Nos no ta pretendé di biba den un paraiso irealístiko kaminda tur hende ta pensa igual i ta kana riba e mesun kaminda. Laga nos aseptá e desafio pa biba e unidat den e diversidat, pa logra armonia atraves di rèspèt pa variedat. Laga nos ta outéntiko den nos manera di pensa i di aktua i laga nos respetá e forma personal di pensa i di aktua di kada persona, semper i kuando esaki no afektá e bon komun.
Ta logra armonia ora kada hende kontribuí na e bon komun. E dos palabranan aki: bon komun, ta esnan ku mester inspirá nos akshonnan. Ora e interes personal i egoista ta pone su mes dilanti di e bon komun, e ora ei unidat i konkordansha ta kibra.
Kristu, ora e ta resa pa unidat, no ta pensando únikamente den un unidat horizontal, ke men di hende entre un ku otro. “Ku nan tambe ta ku nos”, Hesus a pidi den su orashon na Tata. En bèrdat, no por tin union duradero entre hende si Dios no ta e laso ku ta uni nos.
Sinembargo, kon difísil ainda ta e unidat entre kristiannan. No ta nesesario mira pafó i haña un mundu den guera konstante pa konkluí kon difísil ta di biba den unidat. Ta sufisiente pa nos mira un poko paden di nos mes pa deskubrí den nos propio sentimentu e rais di un divishon profundo. E rais akí ta nos egoismo.
Nos sa ku egoismo ta un forsa ku nos tur ta dirigí t’e na nos propio satisfakshon. Nos por bisa ku komo ser humano nos ta lèn den direkshon di egoismo, pero komo kristian nos mester obra ku amor. Stima ta nifiká sali di nos mes pa proyektá nos mes den direkshon di otro. Ora nos logra konvensé nos mes di e forsa konstruktivo ku amor ta enserá, únikamente e ora ei nos lo kuminsá traha riba e bon komun.
Den eukaristia kada djadumingu, nos ta selebrá e unidat di e famia kristian. Un solo Señor, un solo fe, un solo boutismo, un solo Dios I Tata. Tur loke tin den misa ta papia ku nos di unidat: altá ta e mesa di famia, kaminda komo ruman nos ta sinta pa kome di e mesun pan i pa bebe di e mesun biña. Ku ora nos sali di e tèmpel akí nos bai na praktiká e unidat i komunion ku nos a bin pa selebrá bibando den rèspèt mutuo i den amor, promoviendo e bon komun.
Daily Nobo
A SALI NA KLA KU JERSON ROSALINA TA METÍ DEN MUCHU MAS KOS
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
A SALI NA KLA KU JERSON ROSALINA TA METÍ DEN MUCHU MAS KOS
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
Trending
-
Lokal6 days ago
A SALI NA KLA KU JERSON ROSALINA TA METÍ DEN MUCHU MAS KOS
-
Lokal6 days ago
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
-
Lokal6 days ago
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
-
Lokal6 days ago
Gobiernu no tin fondo pa publiká pèrmit pa konstrukshon den korant
-
Lokal6 days ago
“IPKO Poppetje gezien, kastje dicht”
-
Lokal7 days ago
BETESDA I PRO BISTA ta bai konsierto “SIGUI PA DILANTI” ku yudansa di Curacao Suits Hotel i El Señorial
-
Lokal7 days ago
Siman di Deaxo Croes, Punta pa Punta (Crossing for Prevention)
-
Sosial7 days ago
ICONS ta lansa studio albùm “Iconicprint”


c: text/html

text:
Dia 26 Februari ultimo tawata tin decision den corte di prome instancia relaciona cu e caso cu un grupo di persona cu a haya un contract na fin di Gabinete Mike Eman II a cuminsa contra gobierno a base di nan carta di retiro ricibi na momento cu Gabinete Wever-Croes I a tuma mando.
E grupo en cuestion a pidi hues pa suspende e decision tuma den e carta cual ta indica cu e relacion di trabou ta termina dia 31 januari 2018.
Hues a mustra bon cla cu e hecho cu Gabinete Mike Eman II prome cu nan a baha a core tuma un decision den Ministerraad y asina perhudica pais Aruba, no ta trece cu ne cu e grupo aki ta nombra como ambtenaar conforme di ley.
Consecuentemente hues a trece padilanti cu nunca a nombra e grupo aki como ambtenaar y a conclui cu nan no ta ambtenaar.
Un biaha mas pueblo por wak con decicionnan partidista tawata wordo tuma door di Gabinete Mike Eman II sin tene cuenta cu ley.

robotstxt: allowed

filter: keep


text:
Como actor den e ramo digital global, Aruba ya pa basta tempo no por pretende mas di ta riba un isla. Dia 25 di Mei awo na Europa, nan ta cuminsa cu mantencion di e ley GDPR (General Data Protection Regulation) cu tin dos aña na vigor caba. Sector comercial y gobierno local lo no scapa di esaki. Ora empresanan local realisa cuanto riesgo nan ta core si nan no arma y prepara debidamente pa esaki, e por tin consecuensia drastico pa nan mes, pa economia local y pa imagen di nos isla. Recientemente, durante un seminario den Alhambra ballroom, pa prome biaha Cyberbloc a sali pafo pa concientisa esnan envolvi di e riesgonan di cyber cu nan mester por resisti y con miho nan por prepara p’e.
Na Merca, particularmente na New York, ya a decreta regla severo cu por tin repercusion cu por alcansa otro partinan di mundo, incluso na Aruba. Meta di e ley GDPR di Union Europeo ta pa proteha e datonan priva di consumidonan mas tanto posibel, pa localisa y persigui e malechornan den e mundo di cyber
aki, y pa duna esnan cu nan a perhudica satisfaccion. Pa esey ta rekeri pa companianan haci tur loke nan por pa proteha e datonan priva di nan clientenan conforme e instruccionnan legal di GDPR y pa proteha nan mes contra hacker
y otro formanan di atake di cyber
. Por lo tanto masha tiki empresa na Aruba ta ‘GDPR compliant’. Un encuesta recien di Lloyds of London a indica cu hasta na Europa apenas 33% di sector comercial ta cla pa e ley cu nan ta bay ehecuta aki dos luna, pero cu tin su tenglanan cu por yega te nos islanan.
Riesgonan interno
Pa evita riesgo, prevencion ta e palabra clave. Expertonan por haci un analisis (risk assessment
) di vulnerabilidad di empresanan pa despues sigui cu accion dirigi. Contra esnan aya ‘fó por tuma tur sorto di medida di proteccion y pone walls
, pero e riesgo mas grandi den mayoria caso ta dentro di e empresanan mes, e asina yama human factor
. Pa esey mester bin cu procedimentonan interno pa wanta e potencial figuranan zwak afo.
Un riesgo real ta cu esnan no competente ta pone man riba datonan priva di empresa, y asina tambe di individuonan, manera nomber, fecha di nacemento, direccion, prijs, personal, cliente y relacionnan, cu cua nan por chantahia empresanan. Importante ta cu empresarionan, manera nan haya indicacion di un atake of cu a expone datonan priva (incidental of deliberadamente), reporta esaki mas lihe posibel (incident response strategy
), di moda cu expertonan por bula aden pa limita e daño mas tanto posibel, pa remedia e situacion y tambe pa percura pa e empresarionan tuma e pasonan huridico corecto pa cumpli cu e rekisitonan legal internacional.
E consecuensia di un incidente por ta cu tin menasa di extorcion, cu ta bin reclamo di partidonan cu a keda perhudica, cu mester contrata asistencia specialista (experto di ICT, abogado, etc.), cu tin di adapta e infrastructura di ICT y cu e empresa ta fuera di operacion tanten cu e investigacion ta andando (perdida di entrada), etc. Tur esey ta bay costa hopi placa. E ta pak empresanan cu gastonan halto cu nan no a tene cuenta cun’e y di cua awor aki ainda nan no ta ni conciente di dje.
Empresanan por proteha nan pa e gastonan y pa nan responsabilidad atrabes di seguronan specifico cu ta cuminsa traha asina cu e empresa ta sospecha y ta reporta cu posiblemente un data security incident
a tuma luga. Pero e ora ey mester a tuma e medidanan corecto di precaucion di antemano, incluso data security plans
, etc.
Mito
Cyberbloc ta un sociedad di empresanan conoci, local y internacional, cu ta identifica riesgo pa empresanan y gobierno y cu por bin cu solucion apropia pa nan. Cyberbloc ta consisti di KMPG, Dykema (cu Van Eps cunneman como partner local), Liberty Mutual Insurance y Atlas Risk Solutions. Cyberbloc ta den contacto estrecho cu banconan central di Aruba y St. Maarten y Corsou y gruponan specifico di interes, pero tambe cu gobierno relaciona cu e leynan local di privacidad y e circunstancianan cu ta cambiando na mundo. Loke durante e seminario a bin dilanti cada bes di nobo tabata cu ta un mito pa empresarionan kere: “Esaki no ta pasa cu mi”. E por sosode na cualkier momento y Panama Papers ta un ehempel palpabel di e hecho cu e por tin consecuencia catastrofal, tanpa companianan, como pa e imagen di un pais.


text:
Diabierna ultimo, dia 12 di november 2021 a tuma luga un Dia pa Publico na Instituto Pedagogico Arubano cu a hiba e titulo ‘Next Stop … IPA’ y tabatin como lema ‘E destinacion pa crea tur otro profesion’.
E Dia pa Publico tabata un exito. Nos ta satisfecho cu e acohida. E esfera di e anochi tabata uno placentero y e forma con e docente- y studiantenan a activa e bishitantenan tabatin un efecto hopi positivo. Pa esnan cu no a logra asisti e Dia pa Publico, IPA lo ta presente na e Virtual College Fair. Esaki lo ta dia 17 y 26 di november. IPA ta na turno di 8:00 pa 8:45 di mainta. Subi e pagina di Facebook di Aruba College Fair Foundation pa bo haya e link pa registra.
Riba IPA su website www.ipaaruba.com riba e pagina cu yama ‘Next stop … IPA’ tin video informativo di e director di estudionan inicial, sr. Berthson Boekhoudt cu ta elabora riba e estudio pa Maestro di Enseñansa Primario y tambe un video informativo presenta pa sra. Régine Croes cu ta conta tocante e estudio Bachelor Nederlands als Vreemde Taal.
E videonan aki y tambe mas informacion interesante por wak via di e link directo aki: next-stop...ipa
Si ta desea di inscribi, tambe por haci esaki via di e website di IPA na e pagina di ‘aanmelden’.
Si tin cualke pregunta, por tuma contacto cu Dit e-mailadres wordt beveiligd tegen spambots. JavaScript dient ingeschakeld te zijn om het te bekijken. of yama 5243100.


text:
WILLEMSTAD — Resientemente, komo parti di e programa edukativo di FFK, a tuma lugá e kurso ‘World Coaches’ den kooperashon ku KNVB pa entrenadónan hubenil di kategoria U-15. Errol ‘Joy’ St. Jago i Etiënne Siliee, ámbos instruktornan di KNVB tabata esnan ku tabata enkargá pa duna e kurso aki .
E kurso a kuminsá djaluna 18 di yüli i a terminá djabièrnè 22 di yüli, pues e ta tin un durashon di 5 dia.
E tópikonan ku a keda trata durante e kurso aki tabata prinsipionan di futbòl moderno ku ta importante den desaroyo di hóben nan di kategoria U-15.
E kategoria aki ta un edat spesífiko importante pa siña e hóben nan e prinsipionan básiko di táktika kolektivo di ataká i defende. Tambe e kurso a kubri e área di liderato ku ta kubri tur e aspektonan ku ta influensia e parti di e formashon di e hóben nan ku ta práktika e deporte di futbòl. E ambiente i faktornan eksterno tin un influensia grandi riba e proseso di formashon di e hóben nan aki i komo entrenadó bo mester sa tur e metodonan i instrument nan di kon bo ta dil ku e desafionan aki.
E kurso a ser repartí den 2 parti. E promé parti tabata esun teorétiko i despues a tuma lugá e segundo parti kual tabata esun práktiko didáktiko ku a konta ku diferente hóbennan di kategoria U-15 ku a bin pa asistí durante e kurso nan. Na final di e kurso e kursistanan a wòrdu repartíden diferente grupo i mester a hasi un presentashon di tur loke nan a haña durante e kurso aki.
E kurso aki tabata supsidiá pa FFK i KNVB i a konta ku partisipashon di 28 persona ku 2 ‘stagaire’ di Hulanda ku a kab’é ku éksito i a haña nan sertifikado di KNVB. Awó nos por bisa ku e famia di futbòl ta konta ku 30 entrenadó hubenil mas.
FFK ta hasi un apelashon na e kursistanan ku no ta pertenesé na un klup ainda, pa djòin un klup di FFK pa yuda desaroyá i engrandesé e deporte di futbòl!


text:
Sabana berde: Diasabra den oranan di merdia por a mira un cantidad di auto di polis y di KIA cu lo a rondona un Avion cu a aterisa riba e pista di Aeropuerto Internacional Reina Beatrix. E avion tabata procedente di Corsou y abordo tabata tin un preso basta peligroso cu a yega bek Aruba.
Pa e motibo aki tabata tin siguridad maximo rond di e avion. Na momento cu a baha e preso cu a bin for di Corsou, e agentenan tabata arma y bou vigilancia estricto a transport’e mesora pa KIA. Tambe autoridad a pone un otro preso peligroso riba e avion cu destino Corsou. E intercambio aki a sosode masha lihe mes.
Esaki sigur no ta algo cu nos ta mira constantemente, pero ta algo cu leu a leu sa sosode. E cantidad di autonan cu a rondona e avion, e vigilancia estricto y cu tanto agente arma a hala atencion di varios persona cu tabata pasando na e momento ey, banda di e pista di airport.
E imagen no ta di bon calidad, nos a ricibi’e di un persona cu pa casualidad a pasa eybanda.


text:
-
Contact
- lionel_326@hotmail.com
“Mi no ke independensia, pasó mi no ke pèrdè mi pasport Hulandes.”—idiotes!
Manera un hende toka e tema di independensia, bo ta tende hende sali grita ku nan no ke pèrdè nan pasport Hulandes.
E tema aki semper ta trese diskushonnan kuné, kaminda lo bo tende yen argumento pro i kontra. E argumentonan pro i kontra sa ta basta fuerte. Pero fo’i momentu bo uza ‘pasport’ komo argumento pa Kòrsou keda den reino Hulandes, bo ta pèrdè kualke diskushon ‘by default’, pasó esei t’e argumento di mas fofo ku bo por uza, i pa kolmo e ta egoista. Mi ta bai splika dikon.
Pa komprondé e tema aki bon, ta importante pa nos sa kiko presis ta nashonalidat i pasport.
Pasport ta un ‘reisdocument’ (travel document) ku gobièrnu di un pais ta duna su suidadanonan, ku ta konfirmá identidat i nashonalidat di un persona. E dokumento aki ta keda uzá primariamente na momentu ku un persona ke risibí akseso na un pais internashonal. ‘That’s it!’ Si bo no sa sali fo’i pais, bo pasport ta nada mas ku un ‘pronkstuk’.
Nashonalidat ta e derechi ku bo tin pa pertenesé na un pais. E ta práktikamente bisa kua pais ta bo “doño”. Na momentu ku bo ta karga nashonalidat di un pais, e pais por obligá bo hasi sierto kosnan, por ehèmpel trabounan den servisio militar. Na momentu ku un pais duna bo su nashonalidat, e ta duna bo un pasport tambe, ku bo por hasi uzo di dje na momentu di biahe. Básikamente por atkerí nashonalidat den sinku forma:
• Jus Soli: bo ta atkerí nashonalidat i pasport di un pais for di na momentu ku bo nase den e pais. Un total di 30 pais ta apliká e prinsipio aki, entre otro Merka, Cuba, Venezuela i Brazil.
• Jus Sanguinis: bo ta heredá nashonalidat di bo mayornan. Hulanda i mayoria otro pais ta apliká e prinsipio aki. Pues si bo ta yu di dos mayor Kolombiano, i bo nase riba teritorio Hulandes, bo nashonalidat lo bira Kolombiano. Bo no ta haña nashonalidat Hulandes.
• Jus Matrimonii: bo por atkerí nashonalidat di un pais na momentu ku bo kasa ku un suidadano ku ta karga e nashonalidat ei. Paisnan manera Merka, Inglatera, Alemania i Canada ta pèrmití esaki. Sa tin kondishonnan mará na e matrimonio si, pa evitá matrimonionan falsu.
• Naturalisashon: paisnan por duna bo nashonalidat si bo drenta e pais legalmente, biba den e pais pa un kantidat di tempu, pasa algun tèst di konosementu i idioma di pais, òf si bo haña asilo polítiko den e pais.
• Nashonalidat ekonómiko: paisnan por duna bo nan nashonalidat si bo ta invertí den e pais.
Tin pais ta duna bo nan nashonalidat relativamente fásil, i otronan ta hopi mas difísil. Kada pais ta disidí tambe ki ora bo ta pèrdè nan nashonalidat. E nashonalidatnan Griego i Iranes por ehèmpel, bo no por entreg’é/pèrd’é nunka. E ta algu ku nan ta konsiderá ilegal.
Si bo tin nashonalidat i pasaporte di pais A, no ta nifiká ku bo no por muda bai biba na pais B, sin mester kambia di nashonalidat. Bo pasport ta duna bo pèrmit pa drenta i keda un kantidat di dia den e pais. Si bo ke keda biba i traha, lo bo tin ku buska residensia den e pais (i/òf pèrmit pa traha.) Den teoria, hendenan ku pasport Oropeo por biba i traha libremente te ku tres luna den Oropa, sin mester inskribí. Den práktika si, e no ta asina fásil. (Kisas ta esei ta duna hende e sintimentu ku e pasport Hulandes ta duna nan mas libertat?)
Si bo ta haña ku e pasport di bo pais tin muchu restrikshon, bo por apliká pa un di dos nashonalidat, i asina risibí un di dos pasport, basta ámbos pais ta pèrmití esei.
E diskushon rondó di pasport relashoná na un posibel independensia di Kòrsou, pa ami ta apsurdo. Dikon?
1) Kòrsou te ainda no a kuminsá enkaminá niun proseso pa bira independiente, pues no tin niun palabrashon hasí tokante di kua nashonalidat nos lo karga, te pa disidí kua pasport nos residentenan lo bai tin. Bo no por tin miedu di pèrdè bo pasport, sin ku bo sa ki palabrashon lo bai tin pa ku nos nashonalidat i pasport. E ta apsurdo.
Mi ta duna bo algun ehèmpel di palabrashonnan ku por tin. Den palabrashonnan ku Scotland tabatin ku Inglatera (promé ku Brexit a bin kompliká kos), nan a akordá ku siudadanonan di Scotland lo por skohe pa keda ku pasport Ingles, òf tuma un pasport di Scotland. Kòrsou lo por hasi meskos.
Den kaso di suidadanonan di Puerto Rico (estado liber asosiá), nan tin dos nashonalidat—Portorikeño i Merikano—i nan tin pasport Merikano. E posibilidatnan aki tei. (Bo tin ku tene kuenta si, ku si bo karga nashonalidat di un pais, e pais ei ta esun ku ta disidí kiko ta bo derechi i obligashonnan komo suidadano.)
Den kaso ku si Kòrsou skohe pa independensia, gobièrnu di Kòrsou por akordá pa por ehèmpel, su suidadanonan mantené nashonalidat i pasport Hulandes (pa un X-kantidat di aña, òf periodo indefiní). Pero ta parse ku hende tin den nan kabes, ku manera Kòrsou disidí di bira independiente, Hulanda lo eksigí pa nos tur pa hinka nos pasport den ènvelòp, i pòst e mand’é Hulanda. ‘Helemaal niet, mijn lieve pimpelmees.’ E kos no ta funshoná asina.
2) Te na ora ku Kòrsou skohe pa bira independiente, ainda lo tin un ruta largu pa kana. Lo bo bai keda ku bo nashonalidat i pasport Hulandes pa sigur 10 pa 15 aña despues di a deklará independensia. Despues di esei, ta dependé ki akuerdo Kòrsou sera ku Hulanda, nos lo sa kiko lo para di nos nashonalidat, i konsekuentemente nos pasport. Den proseso di dekoloninashon, e pais kolonisadó mester yuda e pais kolonia mas tantu posibel, pa e por para riba su mes. No ta asina ku Hulanda por “saka nos fo’i kas sin niun paña na nos kurpa.” Mayoria pais ku a dekolonisá for di Inglatera, awe ta paisnan fuerte pará riba nan pia. Hulandesnan ta poko mas Cha Tiger, pues bo abilidatnan pa negoshá ku nan, mester ta fuerte.
Den e ‘toescheidingsovereenkomst’ entre Sürnam i Hulanda, a keda akordá ku si bo skohe pa nashonalidat Surnameño, lo bo pèrdè nashonalidat Hulandes, i si bo skohe pa nashonalidat Hulandes, lo bo pèrdè nashonalidat Surinameño. E akuerdo aki a duna tur Hulandes mayor di edat, ku estadia legal riba Sürnam, por lo ménos 10 aña pa skohe kua nashonalidat nan ke, for di na momentu ku e akuerdo a drenta na vigor.
En bes di sinta spanta pa ko’i loko, nos mester siña saka probecho di Hulanda, meskos ku Hulanda ta saka delaster un probecho ku nan por saka for di Kòrsou. Ademas, komo pais independiente—si bo skohe pa bo propio nashonalidat—bo ta liber pa bira miembro di kua asosashonnan internashonal ku bo ke, i disfrutá di tur bentaha ku esei ta bin kuné, inkluso rekonosementunan internashonal pa bo propio pasport. Tur kos ta dependé di ki akuerdonan bo sera.
E miedu ku ta sinta hinka den hende pa pèrdèmentu di pasport—atrobe—ta totalmente inesesario i apsurdo.
3) Manera mi a splika kaba, pasport ta un ‘reisdocument’. Bo mester sa biaha frekuentemente pa bo ègt tin benefisio na dje. Mayoria hende ku tin miedu di pèrdè pasport, ta un bia den kada lustro nan ta bai ‘travel the world’ pa sea bai kumpra paña p’e muchanan na Miami, chupa vèt na Bogota, òf bai Zomer Karnaval na Hulanda. Tin hende ta asta kana ku pasport kaduká pa diferente aña sin sa.
Mi no tin e sifra presis, pero den un ‘steekproefonderzoek’ di aña 2000, ta 47% di yunan di Kòrsou a sali fo’i pais, ku Hulanda komo destinashon prinsipal. Mayoria Hulandes Karibeño na Hulanda no sa ni biaha den Hulanda, te pa nan bai otro kaminda. Di esnan ku si ta biaha, e destinashonnan semper ta meskos: Fransia, Bèlgika Inglatera i Spaña. E sobránan di baina nan ke kue trein i sali fo’i Randstad.
Segun sifranan di Curaçao Airport di 2018, 41% di hendenan ku sali fo’i pais, ta bai Hulanda, 17% ta bai Merka, 6% ta bai Colombia, i sobrá porshentonan ta repartí entre Canada, Alemania, Venezuela, Aruba, Brazil, Sürnam, i Bèlgika. Ta masha poko di nos ta ègt hasi uzo di e poder ku e pasport tin. E mayoria di Yu’i Kòrsou, ta snèk nan ta bai, kapsalòn, kasino òf campo. Bo no mester di pasport p’e kosnan ei.
4) Diferente pais ta pèrmití “dual citizenship” (dos nashonalidat diferente, ku ta pèrmití bo tin dos pasport). Pues pais Kòrsou lo por skohe pa su residentenan karga mas ku un pasport. Hulanda por lo general NO ta pèrmití pa bo tin dos nashonalidat. Kada pais ta pone eksigensianan pa ku su nashonalidat i pasport. Den kaso di Sürnam por ehèmpel, esnan ku a skohe pa mantené nan nashonalidat Hulandes, por a hasi esaki, teniendo na kuenta ku bo no lo por tin derechinan ku e nashonalidat Surinameño ta proveé bibando na Sürnam. Mirando ku e akuerdo a duna Surinameñonan te ku 5 aña di akseso liber pa Hulanda, un kantidat grandi di Surinameo a skohe pa bandoná Sürnam, i bai establesé na Hulanda, despues di Sürnam su independensia.
5) Dado kaso Kòrsou bira independiente, i gobièrnu di Kòrsou pone pistol na bo kabes pa bo tuma pasport Kurasoleño—pero abo ta haña esun Hulandes mihó—bo por skohe pa kambia esei bèk. Tur oud-Nederlander pa medio di “optieprocedure” por pidi pa nan bolbe haña nashonalidat/pasport Hulandes bèk, si nan ta deseá esei. Pues den kaso ku Kòrsou bira independiente, pero abo ke mantené òf re-obtené bo pasport Hulandes, esei ta totalmente posibel, basta bo ta bai di akuerdo ku e kondishonnan.
6) E pasport Hulandes no ta e pasport mas poderoso na mundu. E pasport mas poderoso na mundu ta esun Hapones. Pero pa poderoso ku e pasport ta, ta solamente 13% di Haponesnan ta hasi uzo di nan pasport. Anto mayoria di nan ora nan sali pais, ta bishitá paisnan den serkania den Azia.
7) Sürnam a bira independiente for di Hulanda na 1975, i suidadanonan Surinameño tin akseso na 78 pais ‘Visa-free’ òf ku VOA (‘Visa On Arrival’). Abo ku bo pasport Hulandes (ku bo tin asina tantu miedu di pèrdè), a yeg’i bai mas ku 78 pais den bo bida?
8) Singapore ta un pais kasi mesun chikí ku Kòrsou (na teritorio), i ku a bira independiente na 1965 “sin querer queriendo”. Awe nan tin e di dos pasport mas poderoso na mundu, ku ta duna su suidadanonan akseso na 190 pais rònt mundu Visa-Free òf ku VOA. Loke mi ke bisa ku esaki ta ku, “Waar er een wil is………”
Ta eksistí hende na mundu ku tin mai seis pasport diferente. Bo tambe por tin diferente pasport si bo ke. (Dor di ègt hasi uzo di bo pasport, i buska residensia i nashonalidat na otro paisnan ku ta pèrmití bo karga mas ku un nashonalidat). Mi ta kalkulá ku 60% di residentenan di Kòrsou, no tin nesesidat pa un pasport Hulandes. Ta totalmente komprendibel ku abo si ke mantené bo pasport Hulandes—i lo bo por—pero bo no por stroba un pais di skohe rumbo pa su libertat, djis pasó bo ke keda mantené un pasport p’e hasi bunita den bo tas. Bo por tin otro motibunan pa ninga independensia di Kòrsou, pero e argumento di no ke pèrdè pasport, ta un argumento fofo, apsurdo i egoista!
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text: Diasabra madruga durante patruya riba e caminda di Bubali polisnan ta bin topa cu un auto cu un dama burachi na stuur drumi den e auto motor cendi, mesora polis a baha atende cu e dama chauffeur y a ofrece pa hib’e su cas pa su mesun seguridad y di otronan. E dama no a gusta esaki mucho y a keda nenga pa bay den e vehiculo di transporte di detenidonan pero despues di basta papiamento a logra pone den e vehiculo pa asina hib’e su cas. Mientras su auto e Hyundai Accent A31925 si a keda atras banda di caminda y na lock. Polis a keda cu e yabi di e vehiculo pa asina den oranan di dia e dama mes pasa busca e yabi na warda di polis.


text: Diadomingo anochi a drenta informe di un caso di tiramento di botter na un compleho di apartamento den Sividivi, mesora a dirigi patruya na e sitio. Na yegada di e patruya na e sitio a bin topa cu un pareha stranhero indocumenta y bou influencia cu lo tabata bringando cu otro. Polis a detene ambos ya cu nan tabata indocumenta y bou influencia y a solicita presencia di vehiculo si transporte. E vehiculo di transporte a bini na e sitio y a transporta e pareha stranhero indocumenta pa warda di polis. Aki nan lo duna declarashon y despues nan lo keda manda pa Guarda nos Costa.


text: Diadomingo anochi na momento cu polis tabata atendiendo un accidente na e cruzada banda di Do it na Shaba, ta sosode un otro accidente. Aki ta trata di un accidente unda cu e chauffeur di e Hyundai Accent yegando na e mesun cruzada unda e accidente a caba di pasa y ela subi e caminda sin a duna preferencia na e Kia Cerato cu tabata bini di nort y nan a dal den otro. Debi na e impacto aki e dama chauffeur di e Kia Cerato a resulta herida. Polis a solicita presencia di ambulans pa atende e victima. Na yegada di e ambulans nan a atende e victima na e sitio mes.


text:
Pa añanan hopi esfuerso ta ser hasí pa stipulá un eksistensia mínimo pa Boneiru, basá riba un kantidat di rapòrt di investigashonnan sientífiko ku a hasi riba e situashon di pobresa riba nos isla. Mi por menshoná aki rapòrt Nibud, Regioplan, pero tambe rapòrtnan skirbí pa Ombudsman, Kolegio di derechonan humano i últimamente un rapòrt trahá pa Banko Mundial. Tur ta yega na e mesun konklushon, esta ku e entrada di nos hendenan ku ta risibí ònderstant i penshun di behes no ta alkansá pa kubri e gastunan básiko di tur luna ku ta entre otro paga hür di kas, paga awa, koriente, internèt i telefòn, transporte públiko, gastunan pa yu(kinderbijslag) i kuminda. Den Diálogo Sentral, partidonan -esta gobièrnu, organisashon di dunadónan di trabou i organisashonnan di e klase trahadó- a yega na un akuerdo pa subi suèldumínimo i kuné subi e “uitkeringen” manera ònderstant, penshun di behes i “kinderbijslag” na un nivel mas desente.
Den TweedeKamer na Hulanda despues di e debate último 16 di yüni, diferente moshon a keda presentá pa gobièrnu Hulandes stipulá e eksistensia mínimo di akuerdo ku e realidat di nos komunidat. Tur esaki den kuadro di kombatí pobresa ku ta un di e metanan tambe ku Nashonnan Uni ta preskribí. Un punto importante pa menshoná aki ta, ku miéntras ku na un banda ta oumentá e entrada, gobièrnunan mester pèrkurá pa gastunan no sigui subi, sino ta kargamentu di awa hiba laman antó pa kolmo den un makutu di kabana. Parlamento ta bai ku fakansi, Konseho Insular ta bai ku fakansi, pero bida di tur hende ta sigui normal i e situashon aki mester di atenshon.
Entre tantu apesar di tur e esfuersonan aki, nos por tuma nota ku tur produkto na pòmpnan di gasolin a subi, inkluso gas pa kushiná, i a anunsiá ku ta bai subi hür di kasnan di fundashon i awor a anunsiá ku a subi koriente basta pisá. I komo sifuera no ta basta, ya a anunsiá ku e supsidio ku Hulanda tabata duna WEB lo no t’ei mas na yanüari 2022 ku e konsekuensia ku na yanüari 2022 koriente probablemente lo sigui subi. Tambe lo stòp ku e supsidio ku gobièrnuHulandes tabata duna tur usuario pa ku “vastrecht” di koriente i awa i tambe e US$25 pa internèt.
Mundialmente ya tin anunsio ku ta bai subi transporte di merkansianan ku nos tin ku importá di afó. Tur esakinan manera tur hende por komprondé lo bai nifiká ku preis di produkto i servisionan aki na Boneiru lo bai subi, pues nos gastunan mensual lo oumentá. Esaki lo nifiká otro sla duru pa tantu esnan vulnerabel den nos komunidat, komo esnan ku ta traha, pero ku nan suèldu ta na nivel di suèldumínimo. en bes di mengua e pobresa esaki lo bai oumentá sin ku te ainda tin un vishon kon ta bai kompensá e subidanan di kosto di bida aki. Na Hulanda nos tin un gabinete demishonario ku ta bisa ku nan no mag ni por tuma ningun desishon, miéntras ku no tin un bista ki dia lo forma un gobièrnu nobo na Hulanda ku tur su konsekuensianan pa ku nos aki na Boneiru. E situashon ta realmente frustrante i sin perspektiva.
Mi ta hopi preokupá pa e situashon ku ta pinta nos dilanti i mi ta di opinion ku gobièrnu di Boneiru mester por presentá un plan kon ta bai atendé ku e gruponan vulnerabel den nos komunidat pa nan por wanta e gòlpi ku ta na kaminda. Un akshon ku nos a komprondé ta, ku gobièrnu pa loke ta luna di yüli, lo bai apsorbá e oumento di preis di koriente. Pa ken esaki lo ta aplikabel no ta konosí ni tampoko kiko lo bai pasa ku e otro lunanan. Mi opinion ta ku si gobièrnu ta bai apsorbá e oumento, hasi esaki pa e gruponan vulnerabel i no pa esnan ku por karga e oumento aki nan mes.
Pa mantené e preis di koriente na un nivel pagabel mester pensa tambe kon ta bai pone mas preshon riba i konvensé gobièrnuHulandes pa nan sigui karga nan responsabilidat di supsidiá WEB te ora WEB realisá produkshon di energia alternativo ku lo ta muchu mas barata ku aktualmente ta e kaso, Na Hulanda e tipo di oumentonan aki ta ser kargá pa miónes di hende, ta imposibel pa spera ku un komunidat chikí manera Boneiru (21 mil hende) por karga tur e oumentonan aki su so. Pa e islanan di Waddeneilanden tambe Hulanda tin un provishon pa kompensá e oumentonan aki.
Boneiru a bira parti di Hulanda i komo tal no mester tin diskushon kiko ta un nivel di bida akseptabel den Hulanda. Por hasi diferensiashon pero esaki semper mester ta na benefisio di Boneiru. Pa tal rason mi ta bolbe ripití loke mi a splika EersteKamer. Ta un echo ku e espektativanan ku a krea pa a sostené Laso Direkto na 10-10-10 no ta e realidat ku nos ta bibando aden 11 aña despues.Tin muchu indikashon ku en bes di promové un desaroyo sano, tin puntonan ku netamente ta stroba e desaroyo sano di nos isla.A yega e momentu pa nos sinta huntu i riba nivel polítiko analisá e kontenido di e relashon ku nos ta aden aktualmente for di 10-10-10 ku Hulanda.


text:
E interupshon di koriente di
djárason 28 di yüli a okashoná un interupshon na planta di awa di
kloaka na Lagun.
Dor di esaki no tabata posibel pa pòmp manda awa na e planta na Lagun
for di e buster station na Kaya Neerlandia. Dor di operá e stashon manual
te na momentu ku koriente a bini bèk, e molèster a keda minimalisá. WEB
ta gradisí tur abitantenan ku a eksperensia e molèster i tin apresio pa nan
komprenshon.
E planta di awa di kloaka i tambe stashon di buster den e liña di kloaka di
Kralendijk tin un “back-up” pa den kaso di interupshon di koriente. Dia di e
“Black-out” 28 di yüli a start e “back-up” di planta di awa di kloaka i tambe
esun di e stashon di buster segun prosedura. Lástimamente a surgi un
problema tékniko na e “back-up” di planta, poniendo ku e konekshon digital
entre e stashon di buster na Kaya Neerlandia i e planta di tratamentu di
awa di kloaka no tabata funshoná.
Manera ku téknikonan di e planta di Kloaka a identifiká e problema, a manda
un mekániko na e stashon di buster na Kaya Neerlandia. E stashon a ser
operá manualmente te na momentu ku tabata tin koriente bèk, i ku por a
restablesé e komunikashon.
E interupshon di koriente di


text:
En conexion cu di dia di Himno y Bandera, Ban Serio Aruba kiercontagia bo cu orguyo.
Ban Serio lo tin e aña aki un competencia di pintamento y un competencia di poema cu e tema orguyo pa Aruba.
E competencianan lo ta e inicio di Ban Serio Aruba su campaña nobopa 2022 “Ban Serio ta contagia bo”. E idea ta pa contagia pueblo di Aruba cu e balornan cu ta importante pa nos como nacion, manera orguyo pa nos cultura, cuido pa nos medio ambiente, y atencion panos siguridad y nos amabilidad, algo cu Aruba ta conoci p’e.
E prome fase di e campaña lo enfoca riba: “Ban Serio ta contagia bocu orguyo” den cuadro di nos dia di Himno y Bandera. Nos tacuminsa cu un competencia di pintamento pa mucha entre 4 – 12 aña. Nos ta pidi pa haci uzo di bo creatividad y uza materialnan menos convencional manera taki, mata, santo, flor, glitter biodegradabel y cualkier otro material cu bo por imagina. Pa por participa den nos competencia di pintamento por download un PDF via e pagina di Instagram of Facebook di Ban Serio Aruba. Por entrega e pintura entre dia 11 y 16 di maart na Biblioteca Nacional na Oranjestad, Biblioteca San Nicolas of Oficina di Turismo (pabou di Talk of theTown).
Ademas Ban Serio Aruba lo tin un competencia di poema, pa hoben y adulto di 14 aña bai ariba. E hoben poeta local Mary-Kay Quandus a skirbi un bunita poema, cual abo lo mester caba. Nos ta pidi cada participante pa ta creativo y expresa e orguyo y amor pa nos dushiAruba. Por encontra e poema aki via nos Facebook y Instagram page di Ban Serio Aruba. Por entrega e ultimo parti di e poema via e inbox(DM) di Ban Serio Aruba su Facebook y Instagram.
Ambos competencia lo conta cu premionan dibertido cu lo yuda paconoce Aruba un tiki mas.
Keda pendiente pa nos calendario di evento pa Dia di Himno y Bandera cu lo sali ariba nos medionan social.
Ban Serio Aruba ta un iniciativa di Aruba Tourism Authority y tincomo meta pa crea un conscientisacion local tocante Aruba su cultura, medio ambiente, cordialidad, y siguridad. Pa mas informacion wak e pagina di Facebook of Instagram di Ban Serio Aruba.


text:
ORANJESTAD – Minister di Turismo ta contento di por anuncia cu diamars e aeroliña Wingo a haci lansamento oficial di nan servicio directo nobo pa Medellin. Wingo ya caba tin un paar di aña operando na Aruba cu servicio directo for di Bogota.
Wingo ta bay cuminsa e servicio directo pa Medellin 2 biaha pa siman, esaki adicionalmente di e servicio directo existente di Bogota. E vuelonan nobo pa Medellin lo ta riba tur diaranson y diasabra. Wingo ta un aeroliña hopi economico y ta haci uzo di un avion jet Boeing 737-700.
E servicio adicional aki ta demostra e confiansa cu e aeroliña tin den Aruba como destinacion. E ta cuadra cu e maneho cu Ministerio di Turismo ta hiba caminda ta purba di diversifica rutanan den Colombia. E servicio aki ta nifica un aumento tambe den e capasidad maximo di asiento den Colombia.
Actualmente tin varios destinacion den Colombia y tin 3 aeroliña cu servicio directo di y pa Colombia. Finalmente Minister Oduber kier a felicita e Airlift Committee pa e tremendo trabou cu nan a bin ta haciendo. Di e forma aki ta sigui traha pa nos solamente recupera nos turismo pero percura pa tin un turismo diversifica y resililiente. Un danki sigur na tur nos partnersnan den turismo pa e esfuerzonan em conhunto.
Minister Dangui Oduber E AEROLIÑA WINGO TA LANSA SERVICIO DIRECTO FOR DI MEDELLIN COLOMBIA. DIVERSIFICANDO NOS TURISMO.
ORANJESTAD – Minister di Turismo ta contento di por anuncia cu diamars e aeroliña Wingo a haci lansamento oficial di nan servicio directo nobo pa Medellin. Wingo ya caba tin un paar di aña operando na Aruba cu servicio directo for di Bogota.


text:
WILLEMSTAD — E evento aki ta konsentra riba deporte di auto ku awor mundial mente a wordu nombra komo DRIFT. Pero den añanan 1991 mi persona Gabriel da Camara mio konosi komo Gabi tabata hasi e sport aki , i aki na korsow nan tabata yamele ?Fever.
Fever normalmente ta algu ku bo ta hasi kenshi ku e auto i bo mester dominele pa o mantene riba e pista stipula. Durante años mi a hasi esaki pero na aña 2007 mi mester a bandona e sport aki pa asuntu personal. Di e forma aki mi primo ALI a sigi sigi sigi non stop te ku awe na aña 2016 e ta un di e mio driver nan ku nos tin den Karibe.
Pero danki na dios e aña aki 2016 mi lo hasi un evento grandi pa demostra ALI i publiko ku e korona ta ami ta karge. Meskos e evento THE WAR FACE 2 FACE lo konta ku un total di 40 partisipante mas, ku lo ke demostra ku nan ta bai ku e titulo.
Informashon nan di e evento ta lo sigiente:
Evento: the war face 2 face (ali vs gabi)
Luga: international race way (ronde klip)
Fecha: 18 juni 2016
Porta ta habri pa publiko 5.30pm pero show ta start 6.30 pm te ku 12 am
Show: gymkhana i tambe freestyle burnout
Extra: vuurwerk show
Cherry riba e bolo: gabi vs ali face 2 face
Dikon nos a skohe e fecha 18 juni 2016?
Riba e fecha 22 juni mi persona Gabriel da camara ta kumpli 40 anja i huntu ku tur e driver nan i nos dushi publiko mi lo selebra mi fecha gradisiendo na dios pa tur e bia nan ku e skapa mi den tur mi aksidente nan.


text:
Pa esnan cu a haya COVID-19 caba
E recomendacion ta pa aplica unicamente un dosis di vacuna
ORANJESTAD, Aruba –08 april 2021: Mundo henter dia pa dia ta siña mas di e virus SARS-CoV-2 cu ta ocaciona COVID-19. Continuamente investigacionan ta tumando luga y abase di resultadonan cu sali, manehonan riba tereno di prevencion of vacunacion ta wordo adapta. Recientemente a sali un recomendacion pa cu vacunacion di esnan cu ya a bin den contacto cu e virus SARS-CoV-2 y a recupera di esaki.
Manera cu ya ta conosi esnan cu a bin den contacto cu e virus di COVID-19 y a recupera, nan curpa na un momento ya a reacciona y traha anti-curpa contra e virus aki te na e punto cu e persona a recupera. Manera tur otro malesa viral e persona lo ta proteha pa un temporada. E pregunta ta pa cuanto tempo? Riba e pregunta aki e scientificonan no tin e contesta concreto ainda, pero loke nan sa ta cu sigur pa 6 luna e persona lo ta proteha segun resultado di evaluacionnan. Esaki ta e motibo pakico ta introduci un cambio den e maneho di vacunacion pa cu esnan cu den e ultimo 6 lunanan cu a pasa a haya COVID-19 y a recupera. Es cu tawata positivo pa COVID-19 den e ultimo 6 lunanan cu a pasa ta wordo recomenda pa tuma unicamente un dosis di vacuna como un booster pa mantene nan defensa halto. Estudionan a mustra cu es cu a haya un dosis di vacuna despues di tawata positivo pa COVID-19 su anti-curpa ta aumenta drasticamente atrobe, mas cu un persona cu no a haya COVID ainda y a ricibi su prome dosis. P’esey e recomendacion aki ta unicamente pa esnan cu por medio di un test positivo por verifica cu nan tawata positivo pa COVID. E recomendacion aki no ta pa esnan cu ta kere cu nan a haya COVID caba, tampoco pa esnan cu ta sufri di malesanan cu ta comprimi nan sistema di defensa of nan sistema inmunologico.
E personanan cu mester sigui tuma dos dosis di vacuna ta esnan cu ainda no a haya COVID-19, esnan cu a haya COVID-19 mas cu 6 luna atras y esnan cu ta sufri di e siguiente malesanan of tin e siguiente condicionan di salud.
Patient cu un tumor maligno diagnostica den e ultimo 5 añanan
Patient cu problema grave di rion of cu ta dialisa
Patient cu a caba di haci transplante di organo of beenmerg
Patient cu un condicion primario di deficiencia inmunologico.
Riba pashentnan cu e condicionnan di salud aki riba menciona, na e momento aki tin estudionan tumando luga riba nan respuesta inmunologico despues di vacuna. Si ta nesesario pa cambia e maneho despues cu e resultadonan di investigacion drenta. Lo informa esaki debidamente, manera nos a bin ta haci esaki continuamente.


text:
“Gasoline station nan ta hopi den publicidad ultimo dianan cu diferente sorto di accidente”
Sero Blanco, Oranjestad
Diadomingo den careda di 3 or y 45 di atardi, presencia di ambulance y polis a wordo pidi na Citgo Sero Blanco pa un incidente cu a sosode cu un mucha chikito.
Na yegada nan a bin compronde cu e homber cu ta yena gasolin a pone e slang pa yena gasolin den e tanki, pero e mama pa un of otro motibo lo tabata tin pura y no kier a warda pa e homber mes saca e slang for di e tanki di gasolin di e auto y e mama a dicidi di baha for di auto y saca e slang, e mucha chikito net na e momento ey tambe lo a baha for di auto. Lugar a resulta cu e pomp no tabata cla di yena gasolin ainda y ora e mama a saca e slang, e gasolin ainda tabata core y a basha riba e mama y den cara di e mucha chikito.
Mesora a pidi pa presencia di ambulance, nan a wordo instrui pa keda baña nan cu awa te ora ambulance yega.
Na yegada e paramediconan di ambulance a trata e mucha na e sitio y despues a transporta e mucha pa hospital.


text:
Por tuma nota cu e caso Avestruz esta e caso di corupcion di mas grandi den historia di Aruba unda ex minister di AVP Benny Sevinger ta e sospechoso principal lo ta den corte e siman nos dilanti. Nos por a compronde cu ta trata di 22000 pagina di investigacion pues lo mira Ministerio Publico lastrando maleta(nan) di documento pa corte durante e siman aki. E caso aki lo dura alrededor di 4 luna esta ta cuminsa e siman di 5 di september y lo termina te december pa despues corte esta huesnan duna nan veredicto rond final di januari 2023.
AVP lo keda graba den historia pa KB y Corupcion:
AVP ta e partido cu lo keda graba den historia pa mal maneha e pais aki financieramente pero tambe e partido cu a probecha y “horta” patrimonio di pueblo pa haci negoshi cu esaki. Pa mal maneho financiero nos ta corda con e rapport Koerten (1994) con Henny Eman, cu su consehero e tempo aya Mike Eman a pidi un KB pa Watty Vos (def) y a haña esaki pa schaak maat Watty. Despues na 2014 Mike Eman mes a ricibi su KB y a keda yora bou palo dilanti cas di gobernador bebiendo ensure. Coincidencia? Paul Croes otro ex minister di AVP tambe tin (2) sentencia den corte di 4 aña di prison y 10 aña cu e no por traha den ningun funcion den aparato gubernamental y tampoco por ta riba un lista politico. Paul a wordo comproba den corte di a malusa su poder pa enrikece su mes a cambio di cobra pa permiso y shop serca supermercadonan Chines sin paga a cambio di fabor. Pues esaki ta tipifica AVP. Tico Croes otro ex Lider di AVP a wordo condena den corte pa corupcion esaki tabata den caso di Fondo di Desaroyo. Awor ta Benny Sevinger ta na turno cual sigur no lo scapa y e embergadura di e caso ta uno demaciado grandi y mahos.
Avestruz tin 2 cabes Mike Eman y Benny Sevinger:
Con un lider y ex Promer Minister di un pais por a laga su gobernacion y ministernan e tempo ey corumpi placa di pueblo na e manera aki? Paul Croes ora el a bay sera pa 90 dia a lage sigui cobra salaris di Minister ciendo sera den KIA. Ki voorbeeld esaki ta? A aplaudie y hasta den Parlamento AVP a vota “voor” pa Paul por a keda cobra. Benny Sevinger siendo den KIA a apoye pa e keda riba lista y pa e keda den Parlamento. Ki ehempel Mike Eman y AVP kier manda pa pueblo? Cu locual ambos a haci ta normal? Ta “gangster” nos mester pa goberna e pais aki? Esaki Gerlien Croes ta defende? A la gangster? Kisas pa Gerlien esaki ta normal? Avestruz aki ta un Avestruz di 2 cabes. Otro nos no por conclui. Mike Eman ta e Avestruz cu cabes bou tera “mi no ta mira y mi no ta tende nada”, mientras Benny Sevinger ta e Avestruz cu su cabes ariba tera tabata harasa y corumpi y causa e desaster cu el a haci. E siman aki e bala ta cuminsa lora y pueblo lo cuminsa tende di tur e fechorianan cu Benny y AVP a hasi. Alabes pueblo lo cuminsa haya sa di tur e nombernan di esnan cu a participa den e tereno gate aki. Tristo si cu hendenan asina ainda ta den politica. Aruba merece miho!


text:
Dia prome di september ultimo directiva di Corte Comun di Husticia a tuma despedida di Franklin Hanze, kende cu recientemente tabata miembro di Beheerraad como representante di Corsou.
Sr. Hanze tabata miembro di Beheerraad for di prome di januari, 2017 te cu prome di januari, 2022 y a duna un contribucion importante den entre otro e dossier riba sede di Hof. Asina el a facilita e mudansa pa Cas di Corte y activacion di e discusionnan cu pais Corsou riba renobacion di Stadhuis.
Tambe el a duna un contribucion importante pa logra e aspectonan financiero entre pais y Hof.
Actualmente ta en espera di un decision definitivo riba su sucesor, p’asina pais Corsou por tin su representacion atrobe en Beheerraad.
Directiva ta masha gradici na sr. Hanze pa su contribucion como miembro di Beheerraad y ta desea su persona tur cos bon den futuro.


text: KRALENDIJK –Djasabra tras di lomba “Sabi” a kumpli 13 aña di bida i tabata momentu pa selebrá. Huntu ku famia i konosí, nan a selebrá den Parke Patun Saragosa bario Antriol pariba. Sabi a kombiná e selebrashon di fecha natal di e i su ruman ohochi “Isa”, den un aktividat pa rekoudá fondo pa partisipá na Aruba ku su “Quad”. Manera ta konosí Sabi gusta e mundu kenshi i “Drift” ku “Quad”, i dia 14 di mart e ta bai un show na Aruba. Pa motibu di e show el a pone un bendementu di kuminda pa rekoudá fondo pa e presentá den e aktividat. E show ta karga e nòmber “Real to Real, Back to Back Edition” i ta 14 di mart. Durante e aktividat entre otro a bende kuminda i diferente tipo di mata. Potrèt ta duna un bista di e aktividat, entre otro momentu ku e rumannan ohochi a kòrta bolo.


text:
Manera ta custumber tur aña SETAR ta contribui pa yuda nos muchanan cu tas di scol y material pa cuminsa e aña escolar nobo. SETAR su iniciativa di Back to School ta tin como meta pa yuda 320 mucha e aña aki.
SETAR a haci entrega di tas di scol y articulonan di scol na Departamento di Asuntonan Social, Aruba One Happy Island Lions Club, Fundacion Mi Voz Ta Bo Voz, Fundacion Contra Violencia Relacional y Fundacion Creciendo p’asina nan por reparti esakinan entre esnan cu mas mester di dje por medio di nan proyectonan di Back to School.
Asina aki SETAR, como nos compania nacional di telecomunicacion, ta sigui aporta na nos comunidad, en especial na nos muchanan. Di parti di SETAR nos kier a desea tur studiante un aña escolar exitoso.


text:
ORANJESTAD – 7 di Januari 2014: Na final di aña 2014, e mandatario encarga cu enseñansa na nos isla, Minister Michelle Hooyboer-Winklaar a yega na un acuerdo cu Universidad di South Carolina (USC).
E acuerdo aki ta encera un beneficio hopi grandi pa nos studiantenan cu ta desea di sigui nan estudio na Merca pero principalmente na e estado aki.
E acuerdo entre Gobierno di Aruba y e estado di South Carolina ta nifica un reduccion substancial di e gastonan di estudio pa nos studiantenan di Aruba. Antes tur hoben di Aruba lo mester a paga e international/non resident tuition fee cu ta un total di $29.440,- pa aña. Awor cu e acuerdo e in-state tuition fee cu nos hobennan ta bin na remarca pe ta $11.158,- pa aña incluyendo e technology fee.
E siman aki un delegacion di Universidad di South Carolina encabesa pa Presidente di Universidad di South Carolina, Professor Harris Pastides, Dr. Allan Miller, Professor Robin Pietro, Miss Ann Miller, a yega Aruba pa conoce un poco mas nos isla y de paso y primordialmente bishita diferente persona y otro stakeholders cu a hunga un rol di importancia den e acuerdo aki.
Durante e estadia nan a bishita Colegio EPI, Dr. Horacio E. Oduber Hospitaal, waf na Barcadera, Aruba Ports Authority y naturalmente Universidad di Aruba. Dialuna mainta e delegacion a haci un bishita cerca e mandatario y tambe a haci uzo di e oportunidad y a bishita Minister President Mike Eman.
Un punto sigur cu a resalta ta e charla di President Pastides di Universidad di South Carolina. E charla a tuma luga na Universidad di Aruba y a toca e tema “Challenges (and joys) of American Higher Education Today”. Un tema sumamente interesante, relevante y actual. Specialmente pa esunnan cu tin interes den studia na Estados Unidos.
Durante e charla Professor Harris Pastides a elabora riba tur posibilidad cu e studiantenan tin pa haci nan temporada di estudio mas barata y tambe mas eficaz. Un studiante por ehempel por tuma e posibilidad di termina su estudio den 2 aña y mey y baha e gastonan den forma remarcabel. Pero tambe e posibilidad di traha den campus a ser treci dilanti. “Nos ta garantisa un servicio personal, nos ta yuda den tur detaye, e alumno ta haya den Universidad di South Carolina un cas.”
“Mundo ta interactivo y chikito y ta keda na cada un di nos pa haci nos mundo grandi. Yegando na acuerdonan manera esun cu Universidad di South Carolina nos ta engrandece esaki”, asina Minister Michelle Hooyboer–Winklaar a remarca.
“Mi meta ta pa habri mas oportunidad pa opcion pa nos studiantenan. Esey ta esencial. Mas escogencia pa hisa e chens di exito. Pasobra na final di dia loke ta conta ta e diploma den man. Hecho ta cu nos studiantenan cu ta studia na Merca of Canada ta termina nan estudio exitosamente, y mas rapido.”
Loke si ta keda importante ta pa escoge un scol y programa di nivel halto, cu un reputacion solido. Nos ta orguyoso cu na Aruba mes nos universidad ta considera uno sumamente profesional y di calidad, reenforsa door di 2 facultad acredita, y sin USC ta wordo considera como un “top school” na Merca.
Universidad di South Carolina conoce 16 diferente facultad, variando di facultad di business, educacion, engineering, ciencia y arte y tambe public health. Actualmente e Universidad ta ofrece un cantidad grandi di estudio, sea na nivel di bachelor, master, doctorado of cursonan individual.


text:
For di 9’or di mainta cu partido Accion21 a yega pa entrega su lista, manera programa, tur cos a bay na ordo. Solamente Partido Pueblo Prome a tarda un poco prome cu nan a yega na ora stipula.
Accion21 su lider Miguel Mansur a papia di e expectativanan grandi cu nan tin den e eleccion y a haci apelacion pa pueblo bira accionista di nan partido y plannan pa futuro di Aruba.
Nan a presenta un lista di 14 candidato:
Miguel Mansur
Daphne Lejuez
Gerald Vingal
Cristian Soto Garcia
Christian Acevedo
Flora Petronilia
Zoraida Conijn Berkel
Mitchel Ho-Asjoe
Tony de Jonge
Hans Zaandam
Edmar Gietel
Raymundo Dijkhoff
Leonardo Maduro
Leonardo Figaroa
Manera por mira tin poco number conoci den comunidad manera Daphne Lejuez, Gerald Vingal y Raymundo Dijkhoff.
Dialuna tur e candidatonan aki mester traha duro pa logra acumula e 587 firma necesario pa bay eleccion.


text:
Stichting End Child Abuse “Ta Basta” a kere den e mensahe cu den seis minuut por cambia ley pa abusadonan haya nan debido castigo. “Lamentablemente nos a cay den promesanan falso y propaganda politico. Awe ainda no tin cambio y nos no a haya ningun reaccion di nos Manifesto entrega aña pasa,” Mitchel Ho-Asjoe, un di e lidernan di e stichting, a expresa na prensa.
E grupo a bay entrega un carga na Parlamento di Aruba pa expresa nan preocupacion y disgusto pa e hecho cu desde entrega di e Manifesto dia 3 di juli, 2020, no a mira ningun cambio. No a papia ni cu nan, e lider a bisa.
E Manifesto entrega na tres instancia ta contene casi 12 mil firma di personanan cu a pidi pa un cambio. Awe 9 luna despues, e ta bisa, lamentablemente e mester bisa cu “gobierno a lubida su responsabilidad pa cu e muchanan. Y awe nan no por haci nada mas pasobra gobierno a cay.”
E grupo a expresa cu nan a tende cu tabatin hoorzitting, y despues nada mas. E cambio priminti den seis minuut no a tuma luga. P’esey nan ta lamenta cu awe por scucha cu a cuminsa core campaña cu e mesun tema di protege muchanan di abuso, pero no a haci nada ainda desde 3 di juli, 2020.
Nan ta spera cu e proximo gobierno ta diferente. “Nos ta compronde cu nan lo ta man mara cu COHO, pero COHO no tin nada di haber cu e maneho social cu ta responsabilidad di e gobierno,” Ho-Asjoe a duna di conoce na prensa. el a bisa tambe cu e ta haci apelacion pa pueblo vota pa esnan cu di berdad tin e tema aki na pecho y ta carga e lucha aki.
Den cuadro di nan accionnan, ta bay saca un Revista cu informacion y ilustracion di tur loke a sosode riba e fecha di 3 di ju,i, 2020. “E buki ta titula The Day Aruba Wore Black. Nos no kier pa ningun gobernante lubida e fecha aki.”
Pero tambe e organisacion ta lamenta cu ademas di gobierno. ni Ministerio Publico ni Corte por a bisa nan algo concreto cu ta bay haci riba e tema di Stop Abuso di Mucha. Pa e motibo aki ta haci un apelacion na tur esnan cu ta traha riba e plataforma social pa sigui lucha contra Abuso di Mucha y lucha pa e castigo corecto pa abusadonan. Pasobra “lamentablemente, esnan cu a bira victima di abuso di mucha no a sinti alivio ainda, no a sinti ayudo di e 36 miyon cu a pone disponibel pa Sociaal Crisis Plan,” e lider H-Asjoe a comenta na prensa.


text:
KRALENDIJK – A pidi famia di akusado den e kaso di asesinato di Rafilino Boezem, durante tratamentu di e kaso, pa nan bandoná sala di korte. E tata di e akusado a puntra fiskal; si tabata su yu tabata metí den un kaso, si e lo a bandoná sala di korte?
Djadumingu 14 di yüni 2020 den oranan tempran di mainta, polis a bin topa ku e hòmber Rafilino Boezem di 39 aña mal heridá na un kas na Kaya Otomac. Lamentablemente e la fayesé e mesun dia a konsekuensia di e heridanan.
Despues ku un testigu a bini dilanti, polis a detené e èks partner di e víktima di inisial D.E.M.R. di 26 aña di edat. E la aseptá ku e la hinka e víktima ku un kuchu. Tambe e dama a deklará ku loke a sosodé tabata defensa propio. Na diferente okashon e tabata víktima di maltrato na man di e hòmber.
Ministerio públiko ta akusá Dayerona R. Di asesinato premeditá di e hòmber Rafilino Boezem. A hasi uso di dos sala pa trata mentu di e kaso, asina separá kada famia pa evitá ku e situashon por eskalá entre famia di e víktima i famia di e akusado. Despues di poko tenshon, a laga mayornan i ruman muhé di e akusado den sala di korte, ya ku famia di e víktima no a presentá.
Cathlyn Boezem ruman di e víktima a duna su reakshon, splikando dikon nan no tabata tei. ”Nos no tabata presente 3 di desèmber, paso nos no tabata na altura ku lo a papia tokante e kaso. Nos a keda hopi straño mirando famianan di e akusado presente”, segun Cathlyn Boezem. Nos tabata na altura ku lo a skors e kaso i ku solamente hues, fiskal i e akusado lo tabata presente. Si nos tabata sa ku lo a papia tokante e kaso, sigur nos lo tabata presente. Ministerio Públiko mester komuniká mihó.
Hues mr. Stephan Van Lieshout riba djaweps 3 di desèmber, a trata e kaso den pro forma pa medio di konferensia di video. E abogado defensor mr. Marielle Verkade tambe tabata presente pa medio di konferensia di video for di Kòrsou.
Tantu fiskal komo abogado defensor no tabatin mas deseo pa e investigashon. Fiskal a remarká ku famianan di e víktima a hasi petishon pa dos mucha menor di edat por a presensiá tratamentu di e kaso. Hues mr. Van Lieshout a haña esaki un tiki delikado. “Mi ke pa un eksperto duna klaridat si esaki no ta dañino pa e mucha promé ku mi aprobá e petishon. “
Hues a splika e motibu pa posponé e kaso. “Nos tur ta di akuerdo ku e kaso ta demasiado kompliká pa por hasié pa medio di konferensia di video”, hues a bisa. Korte den Promé Instansia lo atendé kontenido di e kaso riba 14 di desèmber 2020.


text:
Debi na mal tempo cu ta na caminda, Lotto, E Loteria di Aruba ta informa tur su hungadonan cu no lo tin sorteo di merdia y anochi ariba diaranson 29 di juni. E sorteo di Lotto 5, lo hunga diasabra 2 di juli.
Diahuebs lo tin sorteo di merdia y anochi pero lo keda monitor e tempo y si tin algun cambio Lotto lo informa ariba medionan social.
Oficina principal di Lotto na San Nicolas y Playa lo ta cera diaranson 29 di juni y diahuebs 30 di juni. Riba diabierna 1 di juli 2022, oficina principal di Lotto na San Nicolas y Playa lo ta habri na su orario normal. Lotto ta pidi disculpa pa cualkier inconvenencia cu esaki por causa.
Lotto, e loteria di Aruba tin diferente wega, Catochi, Big 4, 1-OFF, Zodiac, Wega di Number di Korsou di Lotto, Lucky 3, Multi-X, Lotto di Dia, Lotto 5, Mini Mega y cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. E meta ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
Djaluna 9 ougùstùs 2021 i djárason 11 ougùstùs 2021 Sentro Hubentut i Famia tabata tin klousura di su kursonan di “Konosé bo kurpa 6-8 aña i 9-11 aña”.
E kursonan aki tabata tin 6 enkuentro kaminda ku e muchanan di 6-8 aña por a siña diferente tópikonan manera: konosé bo kurpa, higiena di partinan di kurpa, partinan privá i desaroyo di e beibi den barika di e mama, norma, balor i balor propio. Na e kurso di konosé bo kurpa 9-11 aña e muchanan por a siña tópikonan manera: kambionan di kurpa i pubertat, partinan di órgano seksual, menstruashon i ehakulashon, higiena di órgano seksual, norma balor i balor propio.
Sentro Hubentut i Famia ta felisitá tur e muchanan ku a partisipá den e kursonan di “Konosé bo kurpa”
Tur mayor ku ta interesá pa nan yu partisipá den e kursonan di “Konosé bo kurpa” por pasa na nos ofisina na Kaya Princes Marie #7 i inskribí nan yu pa e próksimo kursonan.Pa mas informashon por tuma kontakto ku Plozee Bernabela 701-5260 òf Lubianka Janga 701-5261.


text:
Pronóstiko di tempu pa Kòrsou i bisindario bálido te djasabra mainta 6:00 o.l., 24 di sèptèmber 2022.
Pronóstiko
Pronóstiko di tempu pa Kòrsou i bisindario bálido te djasabra mainta 6:00 o.l., 24 di sèptèmber 2022.
Kompilá: djabièrnè di sèptèmber 2022, 05:00 o.l. (09:00 UTC).
KÓDIGO HEL: .UN MENSAHE DI PREKOUSHON PA MAL TEMPU SEVERO TA KEDA KANSELÁ.
KÓDIGO HEL: .UN MENSAHE DI PREKOUSHON PA LAMAN BRUTU TA KONTINUÁ NA VIGOR PA LAMAN DEN E SEKSHON WÈST I SÙIT DI KÒRSOU.
Tempu: Parsialmente nublá ku posibilidat pa áwaseru. Mas lat awe serka di mèrdia lo tin presensia di ménos nubia ku wer por lo general seku.
Temperatura máksimo lo alkansá 30ºC i temperatura mínimo 23ºC.
Solo ta sali 06:25 i ta baha 18:31 o.l.
Bientu: For di un direkshon por lo general sùit i moderá; forsa 3 te 4 (12 te 30 km/ora, 7 te 16 nudo). De bes en kuando ku ráfaga basta fuerte; forsa 5 (31 te 40 km/ora, 17 te 21 nudo).
Situashon general: Awe mainta e ola tropikal ta alehá di nos region, miéntras nos lo eksperensiá un shelu gradualmente ménos nublá i posiblemente kompañá pa aktividat ku áwaseru leve te moderá. Despues un patronchi di preshon haltu lo kuminsá bira dominante den nos region. Komo resultado, wer lo bira seku aserkando i durante e fin di siman. Ademas, e fluho di bientu suak di e último dianan lo keda remplasá gradualmente pa esun kustumbrá, esta moderá for di pariba.
Kondishon di laman: Trankil te moderá ku altura di olanan entre 0.5 te 1.5 meter (2 te 5 pia). E olanan di mas haltu lo ta na kostanan parti sùit.
Sistemanan tropikal signifikante: Un Ola tropikal aktivo ku un área di preshon abou asosiá kuné ta alehá di nos region, miéntras esaki tin e posibilidat pa intensifiká i bira un depreshon tropikal mas lat awe. E sistema tropikal aki ya no ta forma un menasa pa Kòrsou.
Fenómeno spesial: Ningun.
Perspektiva te djadumingu mainta: Un shelu tiki nublá i wer seku lo prevalesé.
Meteorólogo: Coffie


text:
Oranjestad-Philipsburg – Sint Maarten a kumpli ku e deadline di yanüari pa aprobá su presupuesto di 2015. Cft ta konkluí sinembargo ku no a tene tur rekomendashon duná riba e konsepto di presupuesto na kuenta. E montante presupuestá di ANG 445 mion komo entrada ta mas haltu ku e ANG 426 mion rekomendá, ainda no a eliminá e retraso den pago na SZV i APS kual ta eksistí pa basta tempu kaba, i no a kompensá défisitnan di e añanan anterior. Cft a tene reunionnan konstruktivo ku gobièrnu kon ta bai resolve e sobrá puntonan di atenshon aki.
Kolegio di supervishon finansiero (College financieel toezicht – Cft) a bishitá Sint Maarten dia 23 i 24 di yanüari, loke por sierto tabata e promé bishita na Gabinete Gumbs. E Kolegio a reuní ku Gobernador, Promé Minister interino, Minister di Finansa, Konseho di Minister i e Komishon Fiho di Finansa di Parlamento. E tópikonan prinsipal ku a keda diskutí tabata e resultadonan di e presupuesto di 2014 i follow-up riba e rekomendashonnan di Cft riba e konsepto di presupuesto di 2015. Gobièrnu di Sint Maarten tin tempu te 2 di mart pa mustra Cft ku e puntonan di atenshon ku a sobra den e presupuesto di 2015 lo keda atendé na tempu i den un forma korekto, i ku e presupuesto ta kuadra ku e stipulashonnan di e Lei di Konsenso di Supervishon Finansiero.
Presupuesto 2014
Gobièrnu a informá Cft ku datonan preliminar di Gobièrnu ta indiká ku e entradanan di 2014 lo yega na un montante di ANG 430 mion. E presupuesto ta indiká un défisit moderá di mas o ménos ANG 8 mion. Cft ta warda e sifranan final pa un analisis mas aleu.
Presupuesto 2015
E presupuesto 2015 a keda aprobá pa Parlamento i firmá pa Gobernador fin di yanüari, na tempu ainda promé ku e deadline posponé di 31 di yanüari a pasa. Cft a indiká tres punto di atenshon pa ku e presupuesto ei. Na promé lugá e entrada a keda proyektá na un nivel di ANG 445 mion, loke ta mas haltu ku e resultadonan di añanan anterior. Na di dos lugá no a eliminá e retraso den pago di aproksimadamente ANG 200 mion na prinsipalmente SZV i APS ainda, kontrali na kompromisonan hasí anteriormente. Presidente di Cft a ripití su preokupashon tokante di e punto di atenshon pendiente aki. Na di tres lugá défisitnan di for di 10-10-10 a akumulá te un total di aproksimadamente ANG 55 mion, loke mester keda kompensá. Cft a manda su konseho riba e presupuesto aprobá di 2015 pa e minister di Finansa, kende awor tin te 2 di mart pa reakshoná riba e rekomendashonnan di Cft.
A diskutí tokante di posibel solushon durante di e reunionnan ku Gobièrnu. Gobièrnu lo entregá dokumentashon pa sostené e kresementu di entrada kalkulá riba ANG 15 mion. Cft ta monitòr realisashon di e entrada riba e promé kuater lunanan di 2015 pa determiná si e kresementu aki ta hustifiká. Pa loke ta trata e retraso den pago na SZV i APS, a akordá ku lo paga esaki promé ku fin di mei. Cft lo revisa e resultadonan durante di su próksimo bishita na yüni i lo diskuti e kompensashon di e défisitnan di e añanan anterior.
Aserkashon di mas aña
Sint Maarten ta preparando un dokumento di vishon di mas aña pa hisa entrada i realisá un surplus prespuestario entrante 2016, pa kompensá e défisitnan di e añanan anterior. E dokumento ta konsistí di kuater parti: un programa di desaroyo ekonómiko, reorganisashon di ofisina di impuesto, adaptashon di leinan di impuesto, i un programa di subimentu di entrada i bahamentu di gastu. Cft ta aploudi e aserkamentu di mas aña aki. E Kolegio a konsehá Gobièrnu pa enbolbí un outoridat eksterno independiente pa revisá e plannan i brinda un stempel di aprobashon komo eksperto. Esaki ta hisa konfiansa tambe serka e públiko i lo mester atraé invershonista privá, ya ku Gobièrnu no por ehekutá e plan aki su so.


text:
Mi ke mi penshun awor ku mi a divorsia.
Un felís djaluna promé ku Pasku na tur mi fiel lesadónan. Nos a yega e siman kaminda Niño Hesus ta nase i mustra un biaha mas e mensahe di union i amor. Ban gosa uni, i pordoná, trata na lubidá i konbibí mas ku otro. Pero ata e tema ku mi ke trata awe:
Pregunta di siman:Bondia, señora Scheperboer, mi pregunta:Mi ta e promé kasá di mi èks-kasá. Despues di 10 aña nos matrimonio a tèrminá i nos no a haña yu. Mi èks tabatin un bon trabou den gobièrnu i e tin penhsun. Nos a kasa “binnen gemeenschap van goederen” (den komunidat di bienes). For di aña 2000 ora nos a divorsiá te awe, nunka tabatin repartishon. Despues mi èks a kasa di nobo. Awor na 2016 el a fayesé, mi famia ta bló bisa mi buska mi derechi pa ku su penshun, kiko ta posibel?
Danki pa e pregunta, un situashon ku sa sosedé hopi aki na Kòrsou; promé ku kasamentu por regla hopi asuntu por ehèmpel kasamentu buitengemeenschap van goederen. Pero Esei no a sosodé, anto despues di kasamentu ta den union di bienes bosnan ta kasá, e asina jama: ‘den komunidat di bienes’. Manera ta kasá den komunidat di bienes, despues di divorsio mester repartí e propiedatnan. Si e mener a kasa ku un otro persona, promé ku e persona aki heredá algu, mester repartí e propiedatnan ku e èks kasá. Tene na kuenta ku si tin kas i otro asuntu ku durante di e tempu ku señor tabata kasá, ku esei nan tambe mester parti mitar, mitar.
Den kaso di penshun, Korte di Hustisia den e arrest di “Boon van Loon” a stipulá ku e penshun ku a akumulá ta kai den ‘ ‘komunidat di bienes’ i ku mester parti. Den prinsipio mester parti tur kos mitar mitar si ta kasá den komunion di bienes esei kemen señora supuestamente e tin derechi riba mitar di e totalidat. Mester wak na unda e èks tin su penshun, i e instansha por informá señora tokante kuantu plaka tin di spar na penshun i kon e repartishon lo ta. Kòrda bai ku señora su ‘beschikking’ di divorsio. Si no ta bini klá semper ta bon pa konsultá ku un abogado ya bo sa eksáktamente kiko bo derechi ta.
Pues ya bo sa, e tema di kasamentu i divorsio ta unu hopi delikado ku konsekuenshanan profundo ku no ta fásil pa ‘reverse’ Nos ta topa dia 27 Desèmber ku Dios su poder. Pas Amor i Bendishon di nos tur pa bosnan tur!


text: KRALENDIJK — Hennyson Thielman lo ta esun ku lo por bai tuma puesto di èks diputado Elvis Tjin Asjoe,esaki despues ku siman pasá sr. Tjin Asjoe a tuma su retiro komo diputado. For di fuente nan hopi yegá na partido MPB por a tuma nota ku Hennyson lo ta e kandidato mas fuerte pa tuma e puesto di diputado aki mirando ku e tabata e man drechi di Tjin Asjoe na momentu ku Tjin Asjoe tabata diputado. Hennyson Thielman no ta un deskonosí den komunidat, e hóben aki a sa di yuda lanta e partido MPB i pa awe ta pendiente pa su nombramentu komo diputado. Den e dianan benidero lo haña e informashon nan ofishal pa ku nombramentu di e diputado hóben dinámiko aki kual ta Hennyson Thielman.


text:
-
Contact
- lionel_326@hotmail.com
Hink’é aden!
Despues di a publiká tres buki, esta ‘Kibra Hacha’, ‘Awa, Habon ku Past’i Djente’ i ‘Niun Pátaka’ hende a keda pidi mi mas buki. Pero mi no tabata sa buki di kiko mi skibi. Esaki—huntu ku vários otro problema mas— a kuminsá kousa hopi preshon i strès riba mi, ku a pone ku mi mester a bai un sikólogo. Mi a konta e sikólogo tur loke tabata molostiá mi i pidié konseho di un tema pa mi siguiente buki. El a puntra mi dikon mi no ta skibi un outobiografia. Mi a keda wak e mané “Ai, ban serio òmbu”
Mi a ripará bèrdat si ku hopi outor tabata skibi i publikando bukinan den forma outobiografia pero ora mi lesa nan semper mi ta pega soño di laf ku nan ta. Mi tabata puntra mi mes ken a gaña e hendenan aki ku nan bida ta asina interesante, te ku hende lo tin gana di lesa tokante di nan bida den un buki.
Pero segun mi ta publiká insidentenan ku a yeg’i pasa mi den mi bida, mi a ripará ku hende gusta lesa mi tragedia i tristesanan. Pero ami no a gusta ku hende ta hari kosnan ku mi a pasa aden, i mi a bai papia esaki tambe ku mi sikólogo. Mi sikólogo por sierto ta un muhé masha dushi mes. Tur bia ku mi ta den terapia serka dje mi tin ku fòrsa konsentrá riba loke mi ta papia, pa mi no keda wak su tetenan. Masha dushi muhé mes.
En todo kaso, ora mi a kont’é ku e echo ku hende ta hari mi tragedianan ta molostiá mi, el a simplemente bisa mi ku mi no tin ku laga e kosnan ei traha ku mi, i ku mi tin ku purba saka benefisio for di esei.
Den mi mes mi a pensa ku e muhé ta bunita si, pero e no sa di kiko e papia. Mi ta haña ku e mester a pidi mi nòmber di e hendenan ku ta hari mi tristesanan ei i yama nan pa nan bin terapia, pasó tin un kos ku no ta bon ku nan. En todo kaso, asina mi a sali bai for di su kantor i kore bai banda abou pa mi relahá mi mente. Na momentu ku mi tabata na banda abou mi a risibí un yamada di dje den kual ami a tend’é bisa: “Lo bo chinga mi den un huki siguiente bia ku bo bin terapia?”
Mas ku klaro mi a bis’é “SI”. Mi ke men algu asina no ta kos di ninga. Ora mi a bai serka dje ku un bukèt di flor i un kaha di chukulati i tambe un kondon den mi man, logá a resultá ku loke el a bisa mi tabata: “Lo bo ke hinka den un buki tur e kosnan ku bo a konta mi durante terapia?”
Mi a pasa masha bèrgwensa ora ku mi a ripará ku loke el a bisa mi tabata kompletamente diferente for di loke mi a skucha. Pero asina mi a firma un kontrakt kuné, den kual tur loke mi a kont’é durante terapia lo bai den un buki, kual mi a yama ‘Hink’e aden!’
Ya komo hende gusta hari mi tragedianan, esaki lo ta un tremendo buki pa bo lesa, hari mi tristesa te dia fièrnu manda yama bo pa hasi chèrchi di otro hende.
Kòrda ku mi bukinan no ta pa hende sensibel. Si bo saka sèn, kumpra mi buki, despues bin reklamá ku mi ta brutu bulgar i ordinario, e ora ei ta abo tin ku buska un sikólogo bo bai!
Klek aki pa un avanse di e buki!
E buki aki ta optenibel na Mensing’s Caminada i Bruna na rason di 50 florin.
Portada: Lion Spratt i Ydellienne Heerenveen
Photo: Aymar Profas


text:
ORANJESTAD – Un biaha den cada tres luna e cuatro Premiernan di Reino ta reuni virtualmente. Dialuna ultimo un di e reunionnan aki a tuma luga cual a wordo dirigi pa Premier Evelyn Wever – Croes. Den e reunion aki conhuntamente cu Premier Mark Rutte di Hulanda, Pik Pisas di Corsou y Silveria Jacobs di Sint Maarten, cada mandatario a trece nan puntonan di interes dilantiy a toca diferente tema cu ta importante den nos proceso di recuperacion.
Premier Wever – Croes a expresa cu e reunion a bay bon y banda di e temanan general cu a trata, a trata tambe Covid y relacion den Reino. Pa locual ta Aruba specifico, Prome Minster a trata e tema importante di sosten di Hulanda pa ‘habri otro portanan’ pa Aruba. Esaki considerando cu poco poco ta bay depende menos di e sosten di likides di Hulanda. Ta referi na entre otro portanan di Nacionnan Uni, IMF, World Bank y Union Europeo, pa por yega na fondonan pa Aruba por cumpli cu e programa cu tin di recuperacion.
“Premier Rutte a bay di acuerdo cu esaki y nos tincu traha riba dje mas padilanti,” Prome Minister a duna di conoce.
Ademas, Prome Minister a splica cu den e reunion, Premier Rutte a duna mas informacion tambe riba e formacion cu ta tumando luga na Hulanda y el a felicita Aruba cu Gobierno nobo den Reino.
Pa conclui, Prome Minister a bisa cu e reunionan aki semper ta bon, e ta bon pa e relacion den Reino y pa keda atende cu e temanan di con pa hiba bo pais dilanti den e constelacion di Reino actual.


text:
Resultadonan di Beisbòl Liga Grandi ayera:
- Kansas City Royals a pèrdè di Toronto Blue Jays ku skor di 5-2
- Pittsburgh Pirates a derota Cincinnati Reds ku skor di 3-0
- San Diego Padres a pèrdè di Miami Marlins ku skor di 5-2
- Atlanta Braves a derota Philadelphia Phillies ku skor di 6-2
Andrelton Simmons no a hunga den e partido aki. Andrelton a leshoná su dùim drechi den e partido di djasabra kontra Philadelphia Phillies. Segun e ekipo di Atlanta, Simmons no a kibra su dede, awe e pelotero lo hasi un MRI pa sa e gravedat di e leshon. Segun Fredi Gonzalez, manager di e ekipo, e dòkternan di e ekipo a bisa ku Andrelton a suek su dede. Mas aleu e manager a bisa ku ainda nan no a stipulá un tempu pa Andrelton regresá ku e ekipo
- Detroit Tigers a gana Baltimore Orioles ku skor di 6-1
Jonathan Schoop a konektá 2 hit den 3 turno na bate. Jonathan tin un promedio di .271
- Tampa Bay Rays a derota Boston Red Sox ku skor di 4-3
Xander Bogaerts a konektá 1 hit den 3 turno na bate ku 2 kareda anotá. Xander tin un promedio di .319
- Arizona Diamondbacks a pèrdè di Houston Astros ku skor di 4-1
- Chicago Cubs a derota Milwaukee Brewers ku skor di 4-3
- New York Yankees a gana Chicago White Sox ku skor di 12-3
Didi Gregorius a konektá 2 hit den 4 turno na bate ku 1 base por bola, 3 kareda anotá i 2 empuha. Didi tin un promedio di .260. Didi Gregorius a mehorá su promedio durante tur luna di e temporada aki (.206 den aprel, .232 den mei, .258 den yüni i .317 den yüli). E úniko otro pelotero den historia di Yankees ku a mehorá su promedio ku por lo ménos 25 punto entre e lunanan di aprel pa yüli i ku tabata tin por lo ménos 50 turno na bate tabata Melky Cabrera ku a hasi esaki na aña 2007 (.200, .254, .298, .368)
- Seattle Mariners a derota Minnesota Twins ku skor di 4-1 den 11 entrada
- Colorado Rockies a pèrdè di St. Louis Cardinals ku skor di 3-2
- San Francisco Giants a pèrdè di Texas Rangers ku skor di 2-1
- Cleveland Indians a pèrdè di Oakland Athletics ku skor di 2-1 den 10 entrada
- Los Angeles Angels a pèrdè di Los Angeles Dodgers ku skor di 5-3 den 10 entrada
Kenley Jansen no a picha den e partido aki
- Washington Nationals a pèrdè di New York Mets ku skor di 5-2
Partidónan di Liga Grandi pa awe:
- Minnesota Twins kontra Toronto Blue Jays
- Arizona Diamondbacks kontra Washington Nationals
- Chicago Cubs kontra Pittsburgh Pirates
- New York Mets kontra Miami Marlins
- San Francisco Giants kontra Atlanta Braves
- Houston Astros kontra Texas Rangers
- San Diego Padres kontra Milwaukee Brewers
- Tampa Bay Rays kontra Chicago White Sox
- Seattle Mariners kontra Colorado Rockies
- Baltimore Orioles kontra Oakland Athletics
- Cleveland Indians kontra Los Angeles Angels
Resúmen:
- E ekipo di Lincoln Saltdogs a pone Shairon Martis riba lista di hungadó inkapasitá ku leshon na su las(groin). Shairon tin un rèkert di 4-2 ku un efektividat di 3.60 den 9 salida
Tripel A
- Roger Bernadina a konektá 1 hit den 3 turno na bate pa Albuquerque Isotopes. Roger tin un promedio di .252
- Sharlon Schoop no a konektá hit den 4 turno na bate pa Norfolk Tides. Sharlon tin un promedio di .207
Klase A
- Chris Garia a konektá 2 hit den 5 turno na bate ku 2 kareda anotá pa High Desert Mavericks. Chris tin un promedio di .366
- Carlton Daal no a konektá hit den 3 turno na bate pa Daytona Tortugas. Carlton tin un promedio di .258
- Ademar Rifaela a konektá 1 doblete den 4 turno na bate pa Delmarva Shorebirds. Ademar tin un promedio di .256
- Juremi Profar a konektá 2 hit for di kua 1 honron(4) den 3 turno na bate ku 1 base por bola, 1 kareda anotá i 3 empuha pa Hickory Crawdads. Juremi tin un promedio di .310
- Darren Seferina a konektá 1 tripel den 5 turno na bate ku 1 kareda anotá pa Peoria Chiefs. Darren tin un promedio di .300. Darren ta lidera su liga ku 10 tripel a temporada aki
- Ozhaino Albies a konektá 1 doblete den 4 turno na bate pa Rome Braves. Ozhaino tin un promedio di .310
- John Polonius a konektá 1 hit den 3 turno na bate ku 1 base por bola i 1 kareda anotá pa San Jose Giants. John tin un promedio di .216
- Kirvin Moesquit no a konektá hit den 4 turno na bate pa Aberdeen Ironbirds. Kirvin tin un promedio di .200
Liga di Nobato
- Jonathan Martijn a konektá 2 hit den 4 turno na bate ku 1 kareda empuha pa Billings Mustangs. Jonathan tin un promedio di .311
Liga Independiente
- Curt Smith a konektá 1 honron(10) den 4 turno na bate ku 1 base por bola, 1 kareda anotá i 2 empuha pa Lincoln Saltdogs. Curt tin un promedio di .314


text:
Nos prome minister tabata na Hulanda y a bisa di a reuni pa trata di evita e decreto real, pero tur cos ta mustra cu no tin nada oficial a tuma luga. Tur cos ta mustra cu decreto real ta keda riba mesa y dia 26 di augustus 2022 nos pueblo lo haya sa si ministerraad den su totalidad lo haya e decreto real cu mester considera cu gobierno ta incapaz pa goberna nos Aruba dushi tera. E potret di nos prome minister y prof. Gradus cu a sali publica den prensa ta bieu.
Aruba ta bayendo den direccion robes y nos situacion ta empeora cada dia cu e gobierno aki ta na poder. Pa falta di un maneho awe e gobierno aki a destrosa nos pais. Aruba ta manera un barco cu ta sink y yen di matroos a cuminsa bula afo pa no sink hunto cu e barco. Nos problema mas grandi ta cu nos gobierno despues di a gaña nos pueblo durante campaña di tin tur solucion awe no tin ningun solucion. Nan por hala ningun pion paso nan mester hala cada biaha nan decision cu nan tuma atras.
Mientras tanto pa falta di vision nos Aruba dushi tera ta move manera un cangreu. En bes di bay dilanti nos ta bayendo atras. Un gobierno di signatura geel cu den e ultimo 5 aña no a bin cu ni un proyecto cu lo por trece entrada y empleo pa nos pueblo. Mas negoshi ta cerando pa via cu costo di bida ta asina halto y nan no por sobrevivi.
For di aña pasa ex-director di WEB NV a pidi pa gobierno permiti WEB NV hedge y hasta cu si mester, permiti WEB NV aumenta tarifa di awa y electricidad. Gobierno mientras tanto a drumi y ora cu e reserva di 150 miyon a desaparese no a keda WEB NV nada otro di aumenta tarifa di awa y electricidad. E mal maneho aki a hiba nos compania WEB NV den un problema financiero y nos tin un minister cu ta papia disparate na e comerciantenan cu den futuro lo baha e prijs bek. E tarifa di awa y electricidad lo baha den futuro, pero no bou di e gobierno aki. E gobierno aki ta pio cu packman. Tur cos cu ta den nan caminda nan ta come y no ta corda riba ningun hende. E hende ta central!!!!!! Lubida.
Aruba a keda pega den tempo paso e unico cos cu e gobierno a haci ta saca sanger bao di huña di nos pueblo. Unda cu nan a mishi nan a daña. Manera cos ta pinta nan no ta interesa den bienstar di nos pueblo. Un Aruba cu no tin placa kier sigui crea mas departamento pa hinca amigo y famia. Mientras tanto e presupuesto tin un deficit di riba 200 miyon florin y lo no haya prestamo for di Hulanda. E mal maneho a pone no solamente gobierno sino henter pueblo di Aruba ta lomba contra muraya. Nos como Arubiano no por bati riba nos pecho cu nos mester sinti nos mes orguyoso, alcontrario nos mester sinti nos mes decepciona di tin un gobierno asina. Awe nos por bisa cu nos gobierno ta manera nos bisiña esta esun pazuid aki. Unda e partidonan socialista/comunista ta na poder tin miseria y ta manera cu fierno ta aki bou mes. Danki Dios pueblonan rond mundo nan wowonan a habri y ta lanta para pa nan derecho.
Pueblo lo bay haya e oportinidad pa vota pa un cambio y nos mester uni pa para firme contra di Hulanda pa nos por salba nos Aruba dushi tera. Hulanda semper a trata e islanan aki manera colonia y ta probecha di e gobiernonan cu a hinca nos den e situacion na unda nos ta. Nos gobiernonan nunca a traha un dam pa awe nos tin un reserva. E gobierno aki a destrui bida di nos pueblo cu mentira, pero pueblo tum’e manera un prestamo pasobra e lo bin bek cu interes. Si bo ta den e luga di influencia y no ta haci uzo di poder pa para pa e berdad y bo no ta hacie anto ta pica. Nos tin parlamentario cu ta bisa cu ta Cristian pero ta demostra cu nan color politico ta bin na prome luga en bes di nan FE.
Lider di partido Curpa Eric Ras


text:
Nos ta biba den un mundo yen di desorden y toch hopi biaha ta asina dushi pa nos busca e silencio… e silencio ta trankilisa y ta crea energia nobo. Di otro banda den nos mundo di desorden, silencio por ta tambe un enemigo grandi. Silencio ta libera mes tanto cu e por hinca nos den su prison. Silencio ta bira un prison ora nos no por papia riba cosnan cu ta molestia nos of ta hasi nos dolor. Silencio ta ruman di secreto y yiu di taboe. Silencio ta stroba palabranan di sali, paso e ta hasi oreanan di un otro dolor. E ta un di e cosnan cu mas ta danja relacionnan, den ki forma cu ta. ‘Mi no kier tende,’ ‘no ta berdad’, ‘bo ta ganja ‘, ‘mi no kier sa’, ‘awo ki no’ y asina ta sigi hui pa berdadnan cu no ta nace nunca paso nos no ta tribi di cana den e sapato di e otro y purba sinti su dolor.
Den e buki ‘Uit Elkaar’ cu ta bay over di yiunan di parejanan divorcia, mi ta corda un pasaje cu ta conta di un mucha muhe cu a conta riba su sentimentonan doloroso di e diborcio di su mayornan. Y un dia e la jega cas y haja un envelop den su brievenbus cu tur su potretnan cu su mama tabatin di dje kibra na pida pida. Un bon ehempel cu no ta duna espacio pa por juda ni bo mes ni un otro hende dor di comparti experencia y dolor. Bida a sinja mi cu un di e cosnan di mas tristo ta ora cu bo no por papia di e cosnan di alma, e emocionnan cu heridanan di bida a laga bo cun’e.
Experencia a sinja mi cu cosnan cu nos no por papia riba dje ta sali den un of otro forma y ta come nos, sea ta nos curpa, nos mente, nos curason of nos alma. Bida a sinja mi tambe cu mi no por cambia niun hende, pero si mi por scoge mi experencia cu mi kier biba. Bida a sinja mi tambe cu papel ta un di mi amigonan di mas grandi, paso e no ta purba imprisiona mi. E tragedia mas grandi ta cu silencio no ta juda niun hende, al contrario kier of no, cada un partido involvi ta crea su propio prison. Esun cu kier papia ta bira un sorto di paria, pasobra e ta kibra e harmonia artificial cu ta existi y esun cu no por papia dificilmente por sana su mes… pasobra e no ta haja espacio ni ocashon pa comparti y expresa su mes…
Silencio ta mata? Tin ora lihe, tin ora poco poco… loke sigur e ta mata ta e ocashon pa sinja scucha e otro, sinja compronde… crese y comunica… Ki lastima di oportunidadnan precioso…te dia cu nos compronde… kico ta nifica pa cana den e sapatonan di e otro…


text:
Amor pa Aruba ta pa bo…Aruba ta mi patria stima, Aruba ta e lugar caminda ami, mi mayornan y mi welonan a nace. E amor pa mi isla a wordo crea door di mi mayornan for di chikito y tambe door di e dirigentenan di grupo juvenil De Trupialen.
Con Aruba a inspira bo den bo ultimo cd…’Nos cancionnan na papiamento’? Semper e musica di Aruba a tokami profundamente.
For di chikito mi a toka y canta e cancionan di Aruba den De Trupialen y esey a haci cu nan a bira parti di mi y mi formacion musical. Pesey mi a dicidi di dedica un CD na nos musica na Papiamento.
Continue reading “Aruba como inspiracion….’Nos cancionnan na papiamento … entrevista cu Dennis Zeppenfeldt”


text: KRAKLENDIJK – Un suidadano di bario Antriol a pèrdè un kachó. For di djaweps anochi. Ta trata di un kachó tipo “East finder” loke nos ta bisa aki un “Straat hond”. Nòmber di e kachó ta Cuqui (Kuki), un kachó muhé. Na su rabu e tin un punta blanku i na su patanan di dilanti. E Momentu ku el a bai, e tabatin un banchi kolo maron bisti na garganta. Na e banchi tin nòmber di e kachó i number di telefon di e doño. E kachó ta hopi kerí pa su doño i ta hasi hopi falta. Si un persona sa algu di e kachó por tuma kontakto ku Francis na number di telefon 7871877. Di antemano danki.


text:
1. Lanta bo yiu den un ambiente safe y amoroso
Un bario y un cas cu tin un ambiente safe y amoroso ta stimula un mucha desaroya na un manera sano. Si tin actividad atractivo unda e yiu ta biba pa explora y desaroya su mes, e no ta ferfela lihe y tin menos chens pa e pidi atencion negativo y comporta su mes malo.
2. Apoyo positivo, guia y pasa tempo hunto
E mayor ta stimula e independencia di e yiu pa medio di compliment y apoyo positivo, ta motiv'e pa siña cosnan nobo, ta duna sosten pa surpasa dificultadnan y ta percura pa pasa suficiente tempo hunto.
3. Sea realistico
E mayor mester tin expectativa realistico di su yiu riba tur area di desaroyo y cu ta pas na e edad di e yiu.
4. Nos ta cla pa yuda bo!
Un yiu ta desaroya su mes miho den un ambiente unda mayor conscientemente ta pone reglanan fiho, duna splicacion na un manera cla, ta reacciona adecuadamente, responsabel y positivo ora e yiu ta mustra comportacion no desea. Disciplina positivo.
5. Cuida bo mes
E mayor su salud fisico, con e ta sinti su mes emocional y socialmente y su situacion financiero tin hopi influencia riba con e lo reacciona riba comportacion di su yiu; cada mucha ta unico y ta desaroya su mes den su mesun tempo. E mayor mester tin expectativa realistico di su mes y di e otro mayor. Hopi importante ta pa crea un balansa entre trabou, famia y tempo pa bo mes. Tambe ta necesario pa tene un bon relacion cu e otro mayor.
6. Busca sosten y ayudo
Lanta un yiu semper ta un reto. Tur mayor tin e miho intencion den lantamento di su yiu.
E por pidi sosten, conseho y yudansa na miembro di famia, bishita, colega, hende di misa, lider di creche y otro profesional.
Tienda di Educacion: 161
Fundacion pa Nos Muchanan: 588-0856